Kalah teruk di Johor, Pejuang akui belum bersedia berdepan parti besar

Parti Pejuang mengaku berdepan cabaran yang sangat getir menjelang Pilihan Raya Umum ke 15 akan datang kerana ia adalah sebuah parti baharu yang masih kecil berbanding parti ‘gergasi’ di dalam kerajaan.

Presidennya Datuk Seri Mukhriz Mahathir berkata parti itu belum pun cukup usia setahun, setelah diluluskan secara rasmi oleh Jabatan Pendaftaran Pertubuhan Malaysia (RoS) pada Julai tahun lepas, menurut laporan Bernama.

“Jumlah keahlian pun tak berapa ramai walaupun sudah meningkat, jentera pun belum cukup terlatih.… kita berdepan dengan ‘gergasi’ kerana parti-parti lain sudah lama bertapak termasuk di Terengganu ini.

“Cabarannya sangat getir untuk kita lalui namun itu tidak mematahkan semangat kami untuk terus berusaha kerana kita tahu perjuangan ini adalah jangka masa panjang. Insya-Allah kita akan berjaya membawa perubahan yang diidamkan oleh rakyat di seluruh negara,” katanya dalam sidang media di Kuala Terengganu hari ini.

Beliau berkata kekalahan teruk Pejuang pada Pilihan Raya Negeri (PRN) Johor baru-baru ini perlu dijadikan iktibar agar parti itu lebih realistik dan ‘mengukur baju di badan sendiri’ sebelum mengatur strategi dan percaturan politik dalam negara kerana Pejuang tidak mahu lagi bergelar pembangkang selepas ini.


Zahid ucap selamat maju jaya untuk ‘warlord’ UMNO mahu sertai PN

Presiden UMNO, Datuk Seri Ahmad Zahid Hamidi mengucapkan selamat maju jaya kepada 10 bekas pemimpin parti itu yang dijangka menyertai lawannya, Perikatan Nasional (PN) menjelang pilihan raya negeri (PRN) akan datang.

Namun beliau tidak menyebut sebarang nama merujuk kepada bekas-bekas pemimpin UMNO itu.

“Ada soalan yang dituju kepada saya tentang 10 ‘warlords’ daripada UMNO yang mungkin ini pertama kali mereka tidak dapat menghadirkan diri ke Perhimpunan Agung UMNO (PAU).

“Saya dimaklumkan mereka berhasrat untuk menyertai parti-parti lain. Saya ucapkan selamat maju jaya kepada mereka,” katanya kepada pemberita selepas melawat Laman Media diPusat Dagangan Dunia (WTC) Kuala Lumpur sempena PAU 2023, hari ini.

Sebelum ini dilaporkan beberapa nama besar dari UMNO dijangka menyertai PN yang diterajui bekas perdana menteri, Tan Sri Muhyiddin Yassin antaranya bekas Pengerusi UMNO Selangor, Tan Sri Noh Omar dan bekas ketua pemuda UMNO, Khairy Jamaluddin.

Sementara itu, Datuk Seri Shahidan Kassim yang merupakan bekas Pengerusi UMNO Perlis sudah mengumumkan penyertaannya dalam PAS sebelum PRU-15 lalu manakala bekas setiausaha agung Barisan Nasional (BN), Tan Sri Annuar Musa mengesahkan dirinya sudah mengemukakan permohonan bagi menyertai PAS, baru-baru ini.

Dalam pada itu, Zahid yang juga Pengerusi BN berkata UMNO bukan pertama kali berdepan detik ditinggalkan pemimpinnya seperti hari ini namun katanya sokongan Melayu dan Islam tetap teguh untuk parti itu.

“Telah beberapa keadaan itu telah berlaku, insya-Allah UMNO tetap UMNO dan rakyat khususnya orang Melayu dan Islam akan terus menyokong UMNO,” katanya.


Rakan sulit sokong 100% tindakan Zahid tapi bukan untuk jadi PM

Tindakan Presiden UMNO Ahmad Zahid Hamidi dan seterunya mengumumkan buat kali ketiga bahawa mereka tidak lagi menyokong kerajaan Perikatan Nasional (PN) dan Perdana Menteri Tan Sri Muhyiddin Yassin, sangat dialu-alukan ‘rakan sulit’ mereka Pakatan Harapan (PH).

Malah, tidak mustahil PH akan cuba membuktikan mempunyai majoriti di Dewan Rakyat untuk membentuk kerajaan, sekali gus meletakkan Ketua Pembangkang Anwar Ibrahim di kerusi Perdana Menteri (PM), kerana dia adalah satu-satunya calon yang dipersetujui gabungan parti cauvinis DAP itu.

Parti Amanah Negara (AMANAH) berasa lega dan berterima kasih kepada Zahid dan seterunya dalam MT UMNO kerana membuat keputusan kali ketiga itu semalam.

Pengarah Komunikasi AMANAH Khalid Samad berkata mereka bersyukur dan berterima kasih kepada Zahid kerana menunaikan janji menarik sokongan terhadap PN.

Sehubungan itu Khalid mencadangkan PH untuk memimpin kerajaan kerana gabungan itu memiliki majoriti yang boleh meneraju negara.

“Saya mencadangkan agar Seri Paduka bertanggungjawab dan amanah dalam memilih kerajaan baharu yang boleh memimpin negara kita dengan baik,” katanya memetik laporan Utusan Online.

Petang semalam Zahid sekali lagi mengumumkan – untuk kali ke tiga – bahawa MT UMNO menarik balik sokongan kepada kerajaan PN dan Perdana Menteri.

Dua lagi pengumuman sama telah dibuat sebelum ini tetapi kerajaan PN tidak tergugat.

Tindakan Zahid dan seterunya di dalam MT UMNO itu sudah dijangka kerana mereka kini lebih pro kepada pembangkang diketuai Anwar yang lebih awal mendakwa mempunyai sokongan kuat untuk menjadi Perdana Menteri.

Malah, Zahid dan Anwar juga pernah berbincang strategi politik dalam lip audio yang tular pada April lalu.

Penafian demi penafian, bagaimanapun kebenaran hari ini sudah terbukti sememangnya wujud kerjasama sulit Presiden PKR dengan Presiden UMNO itu, malah Shamsul Anuar adalah watak utama yang berjaya merungkai setiap babak yang diperkatakan dalam klip audio tersebut.

Naratif yang digunakan adalah kononnya kerajaan derhaka, perancangan yang diatur sejak berbulan-bulan lalu akhirnya membuahkan hasil dan kini hanya tinggal untuk menabalkan Anwar sebagai Perdana Menteri baharu yang diangkat oleh ‘Kluster Mahkamah’ sebagai wira agung mereka selepas ini.

Malah Zahid juga sudah terdesak berdepan 80 pertuduhan jenayah di Mahkamah Tinggi Kuala Lumpur dan Mahkamah Tinggi Shah Alam kerana kerana kes-kes rasuah, pengubahan wang haram dan lain-lain, tetapi Perdana Menteri enggan membantu melepaskannya daripada semua pertuduhan itu.


Tiada penurunan harga petrol, kekal paras biasa

Harga semua jenis petrol dan diesel kekal hingga 9 Ogos ini, umum Kementerian Kewangan (MoF) hari ini.

Untuk rekod, Datuk Seri Anwar Ibrahim semasa menjadi pembangkang mendakwa tidak dapat menurunkan harga bahan bakar tersebut kerana belum menjadi Perdana Menteri (PM) semasa dalam satu kongres partinya.

RON97 kekal pada RM3.37 seliter, manakala RON95 dan diesel masing-masing RM2.05 serta RM2.15.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk meningkat melebihi paras harga siling ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” kata Kementerian Kewangan dalam kenyataan.


WHO gesa Indonesia perketatkan lagi perintah darurat, bukan longgarkan

Pertubuhan Kesihatan Sedunia (WHO) mendesak pemerintah Republik Indonesia agar melaksanakan penutupan yang lebih ketat dan meluas bagi memerangi peningkatan jangkitan dan kematian akibat penularan Covid-19.

Pada 3 Julai lalu, Presiden Indonesia, Joko Widodo telah mengumumkan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ sebagai langkah pencegahan bagi penyebaran wabak Covid-19, yang berkuat kuasa sehingga 20 Julai lalu.

PPKM Darurat itu kemudian disambung sehingga Ahad ini. Setelah mengumumkan lanjutan sekatan itu Presiden Indonesia yang juga dikenali sebagai Jokowi berkata sekiranya trend kes terus menurun, mulai 26 Julai pemerintah akan mula melonggarkan PPKM Darurat secara berperingkat.

Sejak lima minggu lalu, Indonesia telah menjadi salah satu pusat penyebaran global bagi wabak Covid-19 dengan menunjukkan peningkatan kes positif sebanyak lima kali ganda.

Minggu ini, angka kes kematian di republik itu telah mencecah ke paras tertinggi dengan melebihi 1,300 kes.

Sehubungan WHO menggesa Indonesia memperketatkan lagi sekatan sosial untuk mencegah peningkatan jangkitan yang semakin tinggi di 13 daripada 34 wilayah di republik itu.

Dalam laporan terkininya, WHO berkata Indonesia sekarang sedang menghadapi jumlah jangkitan yang sangat tinggi dan ini menunjukkan betapa pentingnya untuk menerapkan langkah-langkah kesihatan kepada masyarakat dan sosial dengan lebih ketat terutamanya bagi larangan pergerakan di seluruh negara ini.

Penutupan sebahagian sekatan sosial di Indonesia seperti bekerja dari rumah dan penutupan pusat membeli-belah hanyalah terhad kepada pulau Jawa dan Bali serta sebahagian kawasan lain. Sektor ekonomi yang dianggap penting dikecualikan daripada peraturan penutupan.

WHO memaklumkan, walaupun kadar kes positif harian Indonesia iaitu jumlah kes orang yang dijangkiti Covid-19 semakin menurun sebanyak 30 peratus sejak minggu lalu, tetapi ia masih di atas paras bahaya.

WHO bertanggapan sekiranya jangkutan berada di atas paras 20 peratus, ia masih dianggap sebagai penyumbang yang sangat tinggi bagi jangkitan Covid-19.

Dalam laporan itu WHO berkata semua wilayah di Indonesia memiliki tahap jangkitan positif melebihi 20 peratus dan hanya wilayah Aceh di Pulau Sumatera yang berada pada tahap 19 peratus. – Agensi


Maszlee sudah masuk PKR selepas keluar Pejuang diterajui Dr M?

Tular tangkap layar Ahli Parlimen Simpang Renggam, Dr Maszlee Malik yang sebelum ini keluar daripada parti Pejuang bersama dalam satu sidang video bermesyuarat bersama Ahli-Ahli Parlimen PKR.

Spekulasi semakin bertiup kencang berhubung status bekas Menteri Pendidikan tersebut yang sebelum ini menarik diri untuk bersama dengan parti ditubuhkan Tun Dr Mahathir Mohamad itu dan mengumumkan menjadi Ahli Parlimen Bebas, bagaimanapun perkembangan mutakhir terkini Maszlee dilihat bergerak aktif bersama PKR malah dilantik sebagai Pengerusi Jawatankuasa Pendidikan Pakatan Harapan (PH).

Tangkap layar sidang video dimuat naik dalam Facebook oleh Ketua Wanita PKR, Fuziah Salleh tersebut diadakan bagi membincangkan isu berhubung pendidikan dan Ordinan Darurat yang turut melibatkan Maszlee dan Ahli-Ahli Parlimen PKR lain.

Untuk rekod, Maszlee belum mengumumkan parti yang disertainya sejak menarik diri untuk bersama dengan parti diterajui Dr Mahathir.

Maslee pada November 2020 mengumumkan penarikan diri daripada Pejuang, selepas beberapa bulan menyertai parti tersebut.

Katanya, beliau mahu menumpukan sepenuhnya usaha untuk membantu rakyat yang terkesan dengan COVID-19 atas kapasitinya sebagai Ahli Parlimen Bebas.

“Saya juga akan meneruskan usaha dalam gerakan perubahan pendidikan melalui kapasiti saya sebagai Ahli Parlimen Bebas dan badan bukan kerajaan (NGO) bagi kerja kemanusiaan.

Pada Ogos 2020 lalu, Dr Mahathir mengumumkan penubuhan Pejuang yang berasaskan kepada perjuangan Melayu.

Sehingga kini, Pejuang masih belum diluluskan pendaftarannya oleh Jabatan Pendaftaran Pertubuhan Malaysia.

Selain Maszlee, Pejuang turut diasaskan oleh Ahli Parlimen Jerlun, Datuk Seri Mukhriz Mahathir; bekas Setiausaha Agung Parti Pribumi Bersatu Malaysia (Bersatu), Datuk Marzuki Yahya; Ahli Parlimen Sri Gading, Datuk Dr Shahruddin Md Salleh; Ahli Parlimen Kubang Pasu, Datuk Amiruddin Hamzah dan bekas Ketua Bahagian Bersatu Alor Setar, Datuk Mohamad Nuhairi Ahmad.


94.5 peratus individu dewasa, 48.7% remaja lengkap divaksin

Jumlah populasi dewasa di Malaysia yang melengkapkan suntikan vaksin masing-masing sejak 24 Februari lalu hingga semalam mencecah 94.5 peratus atau 22,126,379 individu.

Sementara 97.4 peratus atau 22,808,491 lagi individu dewasa menerima sekurang-kurangnya satu dos daripada vaksin dua dos atau vaksin dos tunggal, lapor Kementerian Kesihatan (KKM) menerusi laman sesawang COVIDNOW.

Sehingga semalam juga sebanyak 44,863,825 dos vaksin telah diberikan, termasuk kepada 93,151 penerima dos penggalak.

Semalam sahaja sebanyak 29,670 dos vaksin diberikan membabitkan 16,845 individu dewasa melengkapkan dos kedua, 4,648 dos pertama dan 8,177 penerima dos penggalak.

Sementara itu, 48.7 peratus atau 1,533,774 remaja berusia 12 hingga 17 tahun pula melengkapkan suntikan vaksin masing-masing, manakala 80.9 peratus atau 2,547,162 lagi menerima sekurang-kurangnya dos pertama.

Sebanyak 19.1 peratus lagi remaja yang disasarkan dalam Program Imunisasi Covid-19 Kebangsaan (PICK) remaja bermula 20 September lalu, belum divaksin.

Semalam, seramai 77,509 remaja melengkapkan dos kedua vaksin Covid-19, dan 6,368 lagi menerima sekurang-kurangnya satu dos.

Secara keseluruhan program PICK, sebanyak 48,944,761 dos vaksin telah diberikan. Ia membabitkan 72.4 peratus atau 23,660,153 melengkapkan vaksinasi masing-masing, dan 77.6 peratus atau 25,355,653 individu lagi menerima sekurang-kurangnya satu dos.

Semalam, seramai 94,354 individu telah lengkap divaksinasi, 11,016 menerima sekurang-kurangnya dos pertama dan 8,177 lagi menerima dos penggalak.


Kertas siasatan ADUN DAP positif dadah sudah diserah kepada pendakwaan

Polis Pulau Pinang telah menyerahkan kertas siasatan kes Ahli Dewan Undangan (ADUN) Perak yang ujian air kencingnya positif dadah ketika ditahan di sebuah pusat hiburan di Perai dekat sini bulan lepas, kepada Pengarah Pendakwaan Negeri (PPN) untuk tindakan selanjutnya.

Ketua Jabatan Siasatan Jenayah Narkotik Pulau Pinang, ACP Mustafa Kamal Gani Abdullah berkata kertas siasatan yang lengkap dengan laporan patologi sampel air kencing ADUN itu diserahkan pada 3 Feb lepas, menurut laporan Bernama.

“Setakat ini kami belum mendapat sebarang arahan daripada PPN untuk tindakan lanjut, sama ada untuk mendakwa atau sebaiknya,” katanya kepada pemberita di sini hari ini.

Kertas siasatan berkenaan sebelum ini sudahpun diserahkan kepada PPN Pulau Pinang sekitar hujung bulan lepas, namun ia dikembalikan untuk beberapa tindakan susulan.

Pada 13 Jan lepas, dalam serbuan kira-kira pukul 9 malam di sebuah pusat hiburan di Perai, 48 individu ditahan dengan 36 daripadanya berkaitan kes narkotik manakala 12 lagi berkaitan kes jenayah, dan seorang daripada yang ditahan ialah ADUN Pasir Bedamar, Terence Naidu apabila ujian air kencing mendapati dia positif dadah.

Terence Naidu bagaimanapun menafikan beliau mengambil dadah, malah dalam surat penjelasannya kepada DAP beliau memberitahu hasil ujian saringan air kencing yang dibuat di sebuah klinik kemudiannya mendapati beliau negatif dadah.


Penyertaan wanita dalam politik, ekonomi masih rendah

Berdasarkan Indeks Jurang Gender Malaysia (MGGI) 2020, skor wanita dalam sub-indeks penguasaan politik adalah yang terendah berbanding sub-indeks yang lain iaitu hanya 0.1.

Begitu juga dengan kadar penyertaan wanita dalam tenaga buruh (KPTB) iaitu hanya pada 55.3 peratus, kurang daripada standard 60 peratus untuk kategori negara membangun.

Kenyataan itu bukan sekadar meliputi tenaga kerja yang memerlukan kudrat fizikal sahaja namun ia secara keseluruhan termasuklah bidang pekerjaan profesional.

Penglibatan wanita pada sektor ekonomi Malaysia masih lagi menunjukkan perbezaan dengan hanya 55.2 peratus berbanding 80.4 peratus peluang serta penyertaan yang diberikan kepada lelaki.

Jurang gender ini secara tidak langsung memaparkan ketidaksaksamaan pada Indeks Jurang Gender Malaysia iaitu kiraan skor 0.711. Negara memerlukan skor 1.0 untuk menyeimbangkan jurang tersebut.

Forum Ekonomi Sedunia WEF turut melaporkan, penglibatan wanita Malaysia dalam subindeks politik jatuh ke tangga 128, berbanding 117 daripada 156 negara pada tahun lalu.

Situasi ini agak berbeza dengan statistik graduan untuk pendidikan profesional yang wanita mencatatkan peratusan 50.3 peratus berbanding lelaki yang hanya 37.8 peratus.

Isu monopoli ini tidak hanya dapat dilihat pada sentimen ekonomi sahaja, tetapi turut dapat dilihat pada penguasaan politik kerana bagi penguasaan wanita dalam jawatan Menteri pula sekadar 17.9 peratus sahaja berbanding dengan lelaki 82.1 peratus.

Catatan ini sekali gus menunjukkan kepimpinan yang diterajui oleh lelaki jauh lebih tinggi berbanding wanita.

Meskipun jurang gender ini sebenarnya sudah menunjukkan peningkatan, namun berpandukan The Global Gender Gap 2018, Malaysia berada kedudukan 63 daripada 149 buah negara – berada di atas Singapura dengan skor 0.711.

Justeru, Malaysia perlu membuka lebih banyak lagi peluang kepada wanita bagi meningkat jurang ketidaksaksamaan gender.

Selain itu, pengukuhan ekonomi dalam kalangan wanita dilihat penting dalam menyumbang pertumbuhan ekonomi negara dan mampu mengukuhkan institusi kekeluargaan.

Sementara itu, Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, wanita memainkan peranan penting dan bukan sekadar sebagai suri rumah malah turut membantu ekonomi keluarga.

Sehubungan itu, Rina berkata, kementeriannya mahu membantu seramai mungkin golongan wanita menjana pendapatan sama ada mencari pekerjaan atau menceburi bidang perniagaan.

Bantuan yang diberi melalui pelbagai platform termasuk memberi peluang bekerja atau berniaga kepada golongan wanita.

Dalam pada itu, Timbalan Pengarah Institut Kajian Etnik (KITA) UKM, Prof Madya Dr Kartini Aboo Talib berkata, wanita tidak harus panik atau khuatir selepas kedudukan Malaysia dalam Indeks Jurang Gender Global 2021 berada di tangga 112 daripada 156 negara.

Menurutnya, pengukuran yang dibuat Forum Ekonomi Sedunia (WEF) lebih bersifat pendekatan situasi dan tidak menyeluruh.

Jelasnya, penyertaan substantif dan keberadaan wanita dalam sesuatu sektor tidak boleh diukur kepada kayu ukur yanng mahukan pembebasan sepenuhnya (absolute liberation).

“Tambah pula, penglibatan wanita harus diiktiraf dan mengukur sumbangan wanita secara menyeluruh, tidak hanya sebagai ketua atau ahli Parlimen.

“Kalau kita ambil contoh penglibatan wanita di Jepun termasuk dalam pemerkasaan wanita, ia juga diukur dalam keadaan menurun iaitu dari tangga 144 tahun 2020 turun ke-147.

“Wanita di Jepun tidak berasa tercabar malah mengakui nilai adab, adat dan tradisi, serta tugas wanita mendidik anak, menjadi suri rumah, sebenarnya mengukuhkan politik, ekonomi dan sahsiah generasi Jepun,” katanya.

Laporan Indeks Jurang Gender Global 2021 turut menyatakan subindeks politik mencatatkan skor terendah, lantaran penglibatan wanita yang rendah sebagai Ahli Parlimen mahupun dalam Kabinet.

Mengulas lanjut, Kartini menegaskan politik Malaysia telah membuktikan gender bukan halangan dalam politik lantaran telah ramai tokoh-tokoh wanita berjaya menang dalam pilihan raya sama ada di peringkat Dewan Undangan Negeri (DUN) atau Parlimen menentang calon lelaki.

“Malaysia harus ada pandangan dan alat analisis dengan kearifan tempatan yang menerima kesaksamaan gender, yang turut meliputi sokongan kerjasama gandingan gender yang saling melengkapi dan bukan dalam lensa persaingan,” ujarnya.


77,834 kanak-kanak terima dua dos

Seramai 77,834 atau 2.2 peratus daripada kanak-kanak berusia lima hingga 11 tahun telah lengkap menerima dua dos suntikan vaksin Covid-19 sejak PICKids dilancarkan 3 Oktober lalu hingga semalam.

Kementerian Kesihatan (KKM) memaklumkan semalam sahaja seramai 18,557 kanak-kanak menerima suntikan kedua dan 5,517 penerima dos pertama.

Selain itu seramai 1,358,791 atau 38.3 peratus kanak-kanak lagi menerima sekurang-kurangnya satu dos dan perlu menunggu sela masa lapan minggu sebelum diberi suntikan kedua.

Sementara itu, 22,956,433 atau 97.6 peratus individu dewasa telah lengkap menerima dos kedua masing-masing, manakala 23,233,304 atau 98.8 peratus lagi menerima sekurang-kurangnya satu dos.

Sejumlah 15,908,442 atau 67.6 peratus individu dewasa pula menerima dos penggalak.

Sejak September tahun lalu, seramai 2,857,568 atau 91.8 peratus remaja berusia 12 hingga 17 tahun telah lengkap menerima dua dos vaksin, dan 2,958,121 atau 95.0 peratus lagi menerima sekurang-kurangnya satu dos.

Keseluruhannya 69,138,021 vaksin telah diberikan sejak Program Imunisasi Covid-19 Kebangsaan dilancarkan 24 Februari lalu.


PU Syed terima ugutan bunuh gara-gara bantah konsert Blackpink

Pendakwah selebriti, PU Syed mendedahkan menerima ugutan bunuh berikutan tindakannya yang membantah penganjuran konsert kumpulan Blackpink, minggu lalu.

Pendedahan mengenai ugutan bunuh dibuat PU Syed atau nama sebenarnya, Syed Mohd Bakri Syed Ishak menerusi aplikasi TikTok miliknya.

PU Syed berkata, ini kali pertama menerima ugutan bunuh, namun tidak bercadang membuat laporan polis kerana yakin itu adalah akaun palsu.

“Ini kali pertama saya berdepan ugutan bunuh, tetapi saya tahu ia adalah akaun palsu. Jadi, saya tidak bercadang membuat laporan polis kerana ia sudah dipadamkan.

“Bagaimanapun, saya sempat menangkap layar ugutan berkenaan,” katanya lagi menurut BH.

Tambah PU Syed, ugutan diterima tidak sedikitpun menakutkannya, malah akan terus menjalankan kerja dakwah dengan memberikan teguran kepada perkara yang dirasakan perlu.

“Daripada gaya tulisan pemilik akaun, saya tahu menggunakan terjemahan enjin pencarian Google. Jadi, saya tidak sikit pun tergugat atau takut, sebaliknya akan tetap memberikan teguran jika perlu,” katanya.

Terdahulu, menerusi perkongsian dalam TikTok, Pu Syed mendedahkan menerima ancaman menembaknya daripada individu tidak dikenali menerusi mesej langsung dihantar ke akaun Instagram.

Selain itu, pemilik akaun turut mendoakan anak-anaknya terkena jangkitan virus disebabkan tindakannya menentang penganjuran konsert Blackpink yang berlangsung di Stadium Nasional Bukit Jalil.

“Ancaman ini sangat biasa bagi pendakwah, bahkan kita dapat melihat dalam sejarah rasul dan para nabi bagaimana mereka diancam.

“Jadi, saya bukan rasul, saya hanyalah seorang pendakwah yang mengajak orang mencegah kemungkaran dan melakukan kebaikan.

“Itu sahaja yang boleh diberi ancaman kepada kita, walaupun saya tahu itu adalah akaun palsu, tetapi selagi hayat ada, saya akan menegakkan mencegah kemungkaran tidak kira siapa dengan izin Allah.

“Saya hendak sahabat semua marilah membuka mata dan minda untuk kita yang berada pada akhir zaman supaya menegakkan kebenaran dan mencegah kemungkaran sebab kita risau anak cucu kita nanti.

“Saya ada anak-anak, risau mereka akan berada dalam keadaan yang sesat, suatu masa nanti. Kita perlu menyelamatkan mereka daripada lembah kehancuran,” katanya.


Gelombang ketiga Covid-19 masih belum turun: Dr Adham

Gelombang ketiga penularan Covid-19 yang sedang dialami negara ketika masih belum belum menunjukkan penurunan kes dan ini sangat membimbangkan, kata Datuk Seri Dr Adham Baba.

Menteri Kesihatan itu berkata penularan Covid-19 ketika ini belum masuk gelombang keempat memandangkan fasa gelombang ketiga sebenarnya pun masih belum dapat diturunkan.

“Saya dapati sejak tiga minggu kebelakangan ini kes yang kita rekodkan (dalam gelombang ketiga) tidak menurun.

“Gelombang keempat COVID-19 hanya boleh berlaku sekiranya gelombang ketiga telah sampai (dapat diturunkan) ke ‘baseline’ atau direkodkan hingga sifar dan kemudian ia (penularan) bermula semula,” katanya dipetik Bernama hari ini.

Dr Adham berkata Malaysia boleh mengalami gelombang keempat COVID-19 sekiranya berlaku kemerosotan kadar pematuhan prosedur operasi standard (SOP) dalam kalangan orang ramai sehingga wujud kluster baharu.

“Antara faktor menyebabkan kes meningkat ketika ini, kita lihat terdapat aktiviti pada awal April lepas seperti majlis perkahwinan, perjumpaan, keramaian termasuk mobilisasi menghantar anak pulang merentas negeri, antaranya ke sekolah dan universiti,” katanya.

Semalam, negara merekodkan kes baharu harian sebanyak 2,551 kes.

Malaysia mengalami gelombang ketiga COVID-19 pada September tahun lepas dengan kes harian meningkat kepada empat angka bermula 24 Okt, iaitu sebanyak 1,228 kes.

Sementara itu, ketika mengulas kebimbangan peningkatan kes susulan kegagalan pematuhan SOP di bazar Ramadan, Dr Adham berkata pihak berkuasa tempatan (PBT) telah diberi kuasa untuk mengenakan kompaun kepada yang melanggar SOP.

“Saya harap kompaun ini bukan menghukum tetapi mendidik orang ramai supaya tidak melakukan kesalahan itu kerana kita tahu bazar Ramadan ialah punca pendapatan peniaga kecil. Mereka sudah lama tidak dapat berniaga, jika kita sekat ia akan menyebabkan ekonomi (mereka) terkesan,” katanya yang mahu pemantauan di bazar Ramadan ditingkatkan.

Pada masa sama, Dr Adham menggesa orang ramai berganding bahu melindungi diri dan masyarakat selain memperkasa komuniti menerusi ABC-19 (ejen basmi COVID-19) yang merupakan inisiatif terkini kerajaan dalam memastikan masyarakat terhindar daripada jangkitan virus itu.


Armada Bersatu lapor polis acara tak bermoral ‘Thai Hot Guy’

Armada Bersatu Nasional (Armada) hari ini membuat laporan polis berkaitan satu acara pembukaan rasmi sebuah bar yang akan menampilkan sekumpulan pelayan lelaki berbadan sasa dari Thailand yang berpakaian dalam wanita, dikenali sebagai Thai Hot Guy.

Laporan itu dibuat Exco Armada, Muhammad Harris Idham Abdul Rashid, di Ibu Pejabat Polis Daerah Dang Wangi, di ibu negara.

“Saya telah melihat satu poster berkenaan satu pesta luar tabie yang tular di media sosial yang dinamakan ‘Grand Opening of Privacy Club Tun Razak featuring Thai Hot Guy; yang dijadual pada Khamis, 30 Mac 2023, jam 6 petang di sebuah kelab di Jalan Tun Razak, Kuala Lumpur.

“Dalam poster berkenaan, pihak penganjur telah menyatakan akan menjemput sekumpulan lelaki berpakaian wanita dan turut tersebar adalah beberapa keping gambar aksi tidak senonoh antara kumpulan lelaki itu dengan beberapa wanita seolah-olah memberi gambaran tentang bagaimana program itu akan diadakan.

“Hantaran di media sosial itu telah membangkitkan kemarahan orang Islam kerana ia jelas bertentangan dengan adat dan budaya masyarakat Malaysia, apatah lagi bakal diadakan pada bulan Ramadan,” katanya ketika membaca laporan polis itu pada sidang media hari ini (22 Mac 2023).

Muhammad Harris berkata hebahan secara terang-terangan itu telah menghina kesucian dan kemuliaan bulan Ramadan serta menyinggung sensitiviti umat Islam.

“Ia juga telah mencetus kegusaran awam dan boleh menimbulkan keresahan dalam kalangan masyarakat bahawa sekiranya program itu diteruskan, keamanan dan kestabilan negara boleh terjejas ekoran daripada kemarahan yang ditunjukkan umat Islam sejak semalam,” katanya lagi.

Menurutnya aduan polis itu dibuat supaya pihak berkuasa dapat menyiasat mengikut Akta Komunikasi dan Multimedia 1998, serta Kanun Keseksaan.

Beliau turut mendesak Menteri Dalam Negeri, Datuk Seri Saifuddin Nasution Ismail dan Dewan Bandaraya Kuala Lumpur (DBKL) mengeluarkan arahan membatalkan acara itu.

Pada masa sama, beliau turut menggesa menteri agama menyiasat dan mengambil tindakan sekiranya terdapat orang Islam yang turut menjayakan atau merancang acara berkenaan.

Sementara itu, siasatan awal DBKL mendapati premis tersebut dilesenkan sebagai restoran kepada syarikat Beijing 9 Sdn Bhd.

Bagaimanapun lesen restoran syarikat terbabit telah tamat pada 4 Februari 2021 lalu dan premis itu juga tidak mempunyai lesen hiburan serta tiada sebarang permohonan lesen hiburan atau untuk menjalankan aktiviti hiburan.

DBKL juga dilaporkan dalam proses semakan untuk mengambil tindakan penguatkuasaan sekiranya terdapat sebarang pelanggaran peraturan dan syarat-syarat oleh penganjur.


Sistem GST akan ditambah baik jika diperkenalkan semula: Zafrul

Kerajaan akan menambah baik dari aspek kecekapan proses bayaran balik jika Cukai Barang dan Perkhidmatan (GST) diperkenalkan semula, kata Menteri Kewangan Tengku Datuk Seri Zafrul Tengku Abdul Aziz.

Beliau berkata langkah itu bagi mengelakkan kekeliruan dalam pengkelasan barang yang bercukai dengan tidak bercukai, peningkatan tahap kemahiran pegawai kerajaan, tahap pematuhan peniaga dan tadbir urus keseluruhan GST, lapor Bernama.

“Sebarang sistem percukaian baharu juga perlu diluluskan di parlimen dan jika diambil kira keperluan libat urus bersama rakyat serta untuk menambah baik sistem sedia ada, tidak mungkin GST akan dilaksanakan pada tahun ini,” katanya menerusi Laporan Kewangan Rakyat (LKR) ke-98 yang dikeluarkan hari ini.

Selain itu, beliau berkata kerajaan perlu meneliti usaha untuk meluaskan asas hasil supaya ia dapat diagihkan dengan lebih bermakna melalui program pembangunan yang bermanfaat untuk seluruh Keluarga Malaysia.

Katanya, jumlah kutipan hasil negara mencatatkan 15.1 peratus daripada Keluaran Dalam Negara Kasar (KDNK) pada 2021 dan ia agak rendah berbanding kutipan hasil negara lain.

Sementara itu, hasil cukai negara mencatatkan 11.2 peratus daripada KDNK.

“Walaupun buat masa ini Malaysia mendapat manfaat daripada peningkatan harga komoditi global, hasil berkaitan komoditi tidak mampan kerana bergantung kepada pergerakan harga pasaran global,” katanya.

Menurut Zafrul, ia tidak mampu menampung sepenuhnya peningkatan perbelanjaan yang diperlukan untuk kesejahteraan rakyat.

“Oleh itu, kerajaan perlu meneroka sumber hasil yang stabil dan lebih meluas seperti cukai kepenggunaan.

“Namun begitu, sebelum kerajaan memperkenalkan apa-apa cukai baharu, kita perlu memastikan pemulihan ekonomi pasca krisis Covid-19 sudah mencapai landasan yang stabil dan kukuh,” katanya.

Mengulas mengenai Bajet 2023, Zafrul berkata tumpuan khas akan diberikan kepada memudah cara segmen pekerjaan atau pekerjaan semula terutamanya siswazah menganggur, wanita yang meninggalkan pasaran kerja, orang kurang upaya dan penganggur jangka masa panjang.

Selain itu, katanya tumpuan juga akan diberikan kepada program peningkatan kemahiran dan pemahiran semula, meningkatkan produktiviti menerusi digitalisasi aktiviti ekonomi dan memastikan gaji yang wajar dalam kalangan rakyat termasuk menerusi semakan gaji minimum.

“Tidak dilupakan intervensi-intervensi yang diperlukan bagi memastikan jaminan makanan asas untuk mengurangkan kenaikan ketara harga barang keperluan dan memastikan sumber kerajaan dibelanjakan kepada mereka yang memerlukan menerusi subsidi bersasar.

“Bajet 2023 akan terus menyokong pertumbuhan ekonomi dan memberi tumpuan kepada pelaksanaan pembaharuan untuk meningkatkan kesejahteraan rakyat, pendapatan dan perlindungan sosial serta menambah baik daya saing perniagaan dan rantaian nilai di samping memperkukuh kedudukan fiskal kerajaan dan daya tahan negara dalam mendepani kejutan pada masa hadapan,” tambahnya.


MAIPs ada hak jadi pencelah petisyen perceraian Loh, kata peguam

Mahkamah Tinggi Kuala Lumpur, semalam diberitahu bahawa Majlis Agama Islam dan Istiadat Melayu Perlis (MAIPs) mempunyai hak di sisi undang-undang untuk mencelah dalam prosiding petisyen perceraian antara seorang ibu tunggal Loh Siew Hong dan bekas suaminya, Muhammad Nagashwaran Muniandy, yang memeluk agama Islam bersama tiga anak mereka.

Peguam Mohamed Haniff Khatri Abdulla berkata MAIPs mempunyai kewajipan statutori berhubung kesejahteraan, pendidikan dan bimbingan terhadap saudara baharu yang memeluk agama Islam di Perlis selain menawarkan bantuan kewangan daripada dana zakat serta sokongan lain yang dibenarkan oleh syarak melalui ibu mereka.

“Dalam kes ini, ketiga-tiga anak mereka iaitu sepasang kembar perempuan berumur 14 tahun dan seorang kanak-kanak lelaki berumur 10 telah memeluk agama Islam di Perlis, jadi MAIPs mempunyai lokus standi untuk menjadi pencelah.

“Ketika ini, bapa mereka menjalani hukuman penjara di Kelantan atas kesalahan jenayah. Anak mereka kini di bawah jagaan si ibu yang beragama Buddha. Jika kanak-kanak terbabit beragama Islam maka MAIPs mempunyai hak untuk mencelah.

“Sama ada penukaran agama ketiga-tiga beradik sah atau tidak bukan isu di hadapan mahkamah yang mulia ini. Isu di sini adalah kebajikan mereka dan bukan agama. Kami ke sini bukan untuk campur tangan dalam isu berkaitan hak penjagaan si ibu.

“Bagaimanapun, selepas penukaran agama, MAIPs berperanan sebagai penyelia bagi memastikan mualaf mempunyai akses kepada pendidikan dan bimbingan mengenai agama Islam,” katanya memetik laporan Bernama.

Peguam A.Srimurugan, yang mewakili Loh, pula berhujah MAIPs tidak harus dibenarkan mencelah dalam kes ini kerana Akta Membaharui Undang-Undang (Perkahwinan dan Perceraian) 1976 (AMU) menentukan isu perkahwinan dan perceraian individu bukan Islam sekali gus menghalang penglibatan sebuah Majlis Agama Islam Negeri.

“Kes yang dirujuk oleh rakan saya (pasukan perundangan MAIPs) adalah mengenai pihak yang dikaitkan dengan perkahwinan itu dan bukan orang luar atau penyibuk.

“Mereka (MAIPs) tidak boleh datang ke mahkamah ini dan cuba mengubah perintah hak penjagaan untuk memberitahu Loh cara membesarkan anak-anaknya. Ia (AMU) tidak melibatkan entiti korporat atau agama. Perkataan ‘individu berkepentingan’ (dalam AMU) harus ditafsir dengan teliti demi kepentingan anak-anak yang terbabit.

“Malah anak-anak Loh tidak dilahirkan di Perlis. Mereka hanya dibawa ke sana dalam sehari dua, mungkin hanya beberapa jam, untuk ditukarkan agama secara sebelah pihak oleh bapa mereka. Beliau tetap melakukannya meskipun hak penjagaan mereka telah diberikan kepada isterinya oleh mahkamah,” katanya.

Pada peringkat ini, Mohamed Haniff Khatri bangun dan membantah hujah Srimurugan yang melabel MAIPs sebagai ‘penyibuk’ serta menegaskan bahawa mereka sekadar melaksanakan tanggungjawab dari segi perundangan bagi memastikan kebajikan ketiga-tiga anak Loh terpelihara.

Beliau berkata enakmen negeri Perlis memberikan kuasa kepada MAIPs untuk menyediakan pendidikan agama kepada mana-mana mualaf yang berdaftar di negeri itu meskipun mereka kini menetap di negeri lain. Loh dan anak-anaknya kini menetap di Selangor.

“MAIPs mempunyai kewajipan statutori dan mereka tidak ingin menjadi penyibuk. Kita tidak seharusnya hanya memfokus kepada hak si bapa atau si ibu sebaliknya lebih kepada hak anak-anak mereka.

“MAIPs mengambil berat tentang kebajikan kanak-kanak terbabit kerana laporan berita sebelum ini menunjukkan bahawa mereka masih mengamalkan ajaran Islam meskipun berada di bawah jagaan Loh (bukan Islam),” katanya.

Hakim Evrol Mariette Peters kemudian menetapkan 15 Jun depan untuk memutuskan sama ada memberi kebenaran kepada MAIPs untuk menjadi pencelah dalam petisyen perceraian itu atau sebaliknya.

Pada 7 Mac lepas, MAIPs memfailkan permohonan sebagai pencelah bagi membolehkan ia mempunyai lokus standi untuk memohon perubahan ke atas syarat perintah hak penjagaan tunggal yang diberikan kepada Loh.

Pada 21 Februari lalu, ketiga-tiga beradik yang berada di bawah jagaan Jabatan Kebajikan Masyarakat telah diserahkan kepada Loh setelah Mahkamah Tinggi membenarkan permohonan habeas corpus wanita itu.

Dalam notis usulnya pada 13 Februari lalu, Loh telah menamakan Nazirah Nanthakumari Abdullah sebagai responden pertama dan satu lagi pihak yang tidak dinamakan namun didakwa mempunyai hak penjagaan ke atas ketiga-tiga anaknya sebagai responden kedua.

Loh memohon writ habeas corpus atau perintah lain yang sesuai daripada mahkamah untuk memaksa ketiga-tiga beradik dibebaskan serta-merta daripada hak penjagaan persendirian responden dan supaya mereka dikembalikan kepadanya.


Tiga vaksin Covid-19 buatan Thailand tunjuk hasil memberangsangkan

Tiga vaksin Covid-19 yang dihasilkan di Thailand termasuk satu menggunakan messenger RNA (mRNA) dijangka dapat digunakan bermula tahun hadapan.

Menerusi Facebook Kerajaan di laman Thai Khu Fah melaporkan ketiga-tiga ujian ke atas vaksin buatan tempatan itu telah menunjukkan hasil yang memberangsangkan.

Vaksin tersebut ialah CU-Cov19 (mRNA) yang dihasilkan oleh Universiti Chulalongkorn dan Universiti Pennsylvania.

Manakala, vaksin HXP-GPO Vac dihasilkan oleh Pertubuhan Farmaseutikal Kerajaan, Universiti Mahidol dan Program for Appropriate Technology in Health (PATH) Amerika Syarikat.

Vaksin ketiga ialah vaksin Baiya SARS-CoV-2 VAX1 (vaksin subunit berasaskan tumbuhan) yang dihasilkan oleh Baiya Phytopharm Co., Ltd dan Universiti Chulalongkorn.

Hari ini, Thailand telah menandatangani kontrak untuk menerima vaksin tambahan iaitu sebanyak 20 juta dos Pfizer-BioNTech.

Dalam satu kenyataan, Pfizer dan BioNTech berkata vaksin mRNA itu dijangka akan tiba pada bulan September hingga Disember tahun ini.

Pengurus Pfizer (Thailand) Ltd. dan Indochina, Deborah Seifert yakin dengan komitmen bersama bagi membendung jangkitan virus Covid-19 di Thailand.

Di Thailand, terdapat enam vaksin Covid-19 yang telah diluluskan oleh Pentadbiran Makanan dan Ubat-ubatan (FDA) iaitu Sinovac, AstraZeneca, Johnson & Johnson, Moderna, Sinopharm dan Pfizer-BioNTec.

Namun, negara itu masih belum menggunakan vaksin mRNA dan hanya tiga vaksin yang digunakan secara meluas iaitu Sinovac, Sinopharm dan AstraZeneca.

Dalam tempoh 24 jam, Thailand telah mencatatkan 11,305 kes jangkitan baharu dan 80 kes kematian melibatkan Covid-19, yang menjadikan jumlah keseluruhan jangkitan iaitu sebanyak 426,475 kes dan kes kematian iaitu seramai 3,502.

Pusat Pentadbiran Situasi Covid-19 (CCSA) memaklumkan kes baharu yang dilaporkan adalah melibatkan penularan tempatan iaitu sebanyak 11,291 kes, 2,097 kes melalui pengesanan kes aktif, 595 kes bagi tahanan banduan dan 14 kes melibatkan kes import.

Menurut CCSA, kes kematian terbaru yang dilaporkan pula terdiri daripada 43 wanita dan 37 lelaki yang berusia antara 14 hingga 94 tahun termasuk dua warga Myanmar dan seorang rakyat Laos dan Perancis.

Bangkok menduduki tempat pertama bagi kes jangkitan tertinggi iaitu sebanyak 2,764 kes jangkitan baharu dan 41 kes kematian. – Agensi


Peraturan kawal jangkitan tetap berkuat kuasa walaupun Proklamasi Darurat tamat: KKM

Kementerian Kesihatan (KKM) menasihatkan orang ramai supaya tidak membuat tafsiran sendiri yang tidak tepat berhubung perintah perisytiharan kawasan tempatan jangkitan di bawah Akta 342 kerana ianya tidak sama dengan pewartaan Proklamasi Darurat.

Dalam satu kenyataan yang disiarkan dalam laman Facebooknya KKM berkata sebarang pembatalan Ordinan Darurat tidak akan menjejaskan penguatkuasaan Akta 342 sedia ada untuk mencegah dan mengawal penyakit berjangkit.

Kenyataan itu sekali gus menjelaskan bahawa tindakan undang-undang terhadap mereka yang melanggar perintah berkenaan termasuk tidak mematuhi prosedur operasi standard (SOP) boleh dikenakan, walaupun Proklamasi Darurat ditamatkan.

Perintah Pencegahan dan Pengawalan Penyakit Berjangkit (Pengisytiharan Kawasan Tempatan Jangkitan) (Perlanjutan Kuat Kuasa) (No. 2) 2021 dan Proklamasi Darurat, adalah berbeza, kata KMM.

“Perintah itu dibuat di bawah Subseksyen 11 (1) Akta Pencegahan dan Pengawalan Penyakit Berjangkit 1988 (Akta 342) yang memberi kuasa kepada Menteri Kesihatan untuk mengisytiharkan mana-mana kawasan sebagai kawasan tempatan jangkitan.

“Perintah ini bertujuan untuk melanjutkan perisytiharan kawasan tempatan jangkitan yang pada awalnya mula berkuat kuasa pada 18 Mac 2020, dan telah dilanjutkan bagi tempoh 2 Ogos sehingga 31 Disember 2021,” kata KKM.

KKM berkata perintah itu telah menetapkan bahawa semua negeri dan Wilayah Persekutuan di dalam Malaysia adalah kawasan tempatan jangkitan.

Katanya, dengan penguatkuasaan perintah itu pelaksanaan undang-undang boleh diambil melalui arahan pegawai yang diberi kuasa untuk mencegah dan mengawal penyakit berjangkit.

“Selain itu juga berkuat kuasa bersama dengan peraturan-peraturan yang dibuat di bawah Subseksyen 11 (2) untuk membolehkan kerajaan menguatkuasakan, antaranya arahan ketua pengarah dan peraturan-peraturan mengenai Pelan Pemulihan Negara (PPN).

“Manakala Proklamasi Darurat pula dibuat di bawah Perkara 150 Perlembagaan Persekutuan yang membolehkan Yang di-Pertuan Agong mengisytiharkan suatu darurat besar sedang berlaku di seluruh Malaysia mulai 11 Januari 2021 hingga 1 Ogos 2021.

“Sebarang pembatalan Ordinan Darurat yang dibuat ketika darurat tidak akan menjejaskan perjalanan Akta 342 yang sedia ada untuk mencegah dan mengawal penyakit berjangkit,” kata kenyataan itu.


Zahid guna PAU untuk kelangsungan kuasa politik

Masa semakin menghimpit Datuk Seri Ahmad Zahid Hamidi yang kini sedang keluar masuk mahkamah kerana sekiranya disabit hukuman atas kesalahan yang dilakukannya beliau akan hilang jawatan Presiden UMNO serta-merta.

Dibawah Akta Pertubuhan 1966 menyatakan sekiranya seseorang individu akan hilang kelayakan memegang apa-apa jawatan dalam mana-mana pertubuhan jika disabitkan kesalahan dibawah mana-mana undang-undang serta dihukum denda tidak kurang dua ribu ringgit atau dipenjarakan selama tempoh tidak kurang daripada satu tahun.

Berdasarkan fakta ini, Zahid yang sedang dibicarakan di mahkamah pada bila-bila masa sahaja boleh dipecat daripada jawatan Presiden parti dan juga tidak boleh bertanding pada masa hadapan selagi hukuman itu tidak terbatal.

Atas faktor ini, Zahid perlu menggunakan ruang yang ada untuk menyelamatkan karier politiknya dan setiap pilihan jalan selamat yang ada perlu dipertimbangkan.

Jadi tidak menghairankan kesanggupan beliau mengutus surat ke Istana Negara semata-mata bagi menyokong Ketua Pembangkang, Datuk Seri Anwar Ibrahim untuk menjadi calon Perdana Menteri.

Lebih ketara lagi apabila Zahid juga beberapa kali meminta penangguhan prosiding kes rasuah dihadapinya dengan alasan-alasan yang mengundang kritikan orang awam.

Tidak lupa insiden memalukan apabila kenyataan media yang dikeluarkan oleh Anwar juga sama dengan kenyataan Pengerusi Barisan Nasional (BN), seakan meniru secara bulat-bulat.

Bekas Setiausaha Agung BN, Tan Sri Annuar Musa juga mengkritik UMNO yang meniru kenyataan Anwar tersebut dan mendakwa UMNO kini dikuasai oleh pembangkang.

Keterdesakan Zahid ini menunjukkan beliau sedar sudah tidak ada masa lagi untuknya menangguhkan rancangan untuk menyelamatkan diri melainkan dengan meneruskan untuk duduk semeja dengan Anwar.

Bagaimanapun, pengaruh Zahid dalam UMNO juga semakin berkurangan dan tidak kurang juga ada yang sudah menjauhkan diri dengannya kerana mereka juga sedang menghitung nasib sekiranya Zahid disabit hukuman.

Pengalaman daripada kes perbicaraan bekas perdana menteri, Datuk Seri Najib Razak yang sudah disabit hukuman juga pasti mengerikan Zahid yang berkemungkinan menerima nasib sama.

Perhimpunan Agung UMNO 2020 (PAU) kali ini adalah jalan terakhir yang Zahid ada, memperalat dan memanipulasi ahli akar umbi untuk terus menyokongnya dalam menghadapi saat sukar dalam karier politiknya.

Gantung dan pecat menjadi senjata terakhir untuk menakut-nakutkan pemimpin UMNO yang lantang supaya berdiam diri bagi memastikan hasrat untuk melepaskan diri daripada hukuman menjadi kenyataan.

Jika ahli UMNO masih tidak sedar mereka sedang diperalat pimpinan atasa parti, ia suatu yang malang dan tidak mustahil parti yang suatu masa dahulu menjadi sanjungan orang Melayu ini akan hilang nilainya.

Kesetiaan membabi buta tidak akan dapat menyelamatkan UMNO dan karamnya parti ini apabila tidak ada lagi semak dan imbang dalam parti jika pengkritik diugut dengan pemecatan serta penggantungan.

Untuk rekod, Zahid berdepan pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, membabitkan puluhan juta ringgit dana milik Yayasan Akalbudi.


Rasuah industri automotif disiasat dari pelbagai sudut: KP SPRM

Suruhanjaya Pencegahan Rasuah Malaysia (SPRM) akan menyiasat daripada pelbagai aspek berhubung kes rasuah projek bernilai RM85 juta, membabitkan institusi automotif negara.

Ketua Pesuruhjaya SPRM Tan Sri Azam Baki berkata siasatan itu termasuk membuat siasatan forensik terhadap akaun syarikat yang terlibat di dalam kes berkenaan, lapor Bernama.

“Semua yang ditahan (dalam kes ini) masih dalam siasatan kita, dan banyak perkara kita perlu lihat (dalam melakukan siasatan).

“Terutamanya, kita kena lihat wang-wang yang disalurkan kepada syarikat lapisan kedua…yang ini memerlukan kita buat forensik akaun kepada syarikat berkenaan (yang terlibat),” katanya pada sidang media selepas Majlis Perbarisan Tamat Latihan Kursus Asas Pegawai SPRM di Kompleks SPRM Negeri Johor, di sini hari ini.

Beliau berkata demikian ketika diminta mengulas mengenai perkembangan kes berkenaan.

Azam berkata selain Akta SPRM 2009, kes berkenaan juga akan disiasat mengikut Akta Penggubahan Wang Haram.

Sementara itu, beliau berkata seramai 10 individu telah ditahan membabitkan kes itu, yang mana sembilan daripadanya adalah lelaki termasuk seorang bergelar Datuk, dan seorang wanita ditahan pada 23 Mac lepas.

Menurut sumber SPRM, dua daripada individu ditahan, disyaki telah meminta dan menerima rasuah lebih RM14.9 juta daripada tiga individu yang ditahan, sebagai balasan membantu sebuah syarikat mendapatkan geran menerusi tiga syarikat lain antara 2018 dan 2020.


PAS, MCA ucap tahniah kepada Ismail Sabri, tapi tidak Presiden UMNO

Rakan parti MCA dan PAS mengucapkan tahniah kepada Datuk Seri Ismail Sabri Yaakob atas pelantikan sebagai Timbalan Perdana Menteri baharu hari ini dengan menyifatkan ia dapat mengukuhkan pentadbiran kerajaan Perikatan Nasional (PN) ketika ini.

PAS berkata langkah tersebut diambil tepat memandangkan Ismail Sabri memiliki pengalaman yang luas dalam menguruskan negara disamping dapat membantu Perdana Menteri Tan Sri Muhyiddin Yassin mengemudi negara ketika krisis pandemik yang sedang melanda negara.

PAS yakin perlantikan Datuk Seri Ismail Sabri bin Yaakob adalah amat tepat berdasarkan pengalaman beliau sebagai seorang Menteri dan Menteri Kanan serta merupakan pemimpin UMNO paling kanan dalam kabinet Kerajaan Perikatan Nasional.

“PAS yakin beliau akan dapat membantu YAB. Perdana Menteri dalam menguruskan negara terutama menjayakan Pelan Pemulihan Negara yang masih lagi berdepan dengan pandemik Covid-19,” kata kenyataan Setiausaha Agungnya, Datuk Seri Takiyuddin Hassan.

Sementara itu, MCA juga berharap dengan lantikan tersebut ia dapat memastikan usaha dan inisiatif yang sedang dilaksanakan kerajaan dalam memerangi penularan pandemik Covid-19 berjalan dengan lancar serta membantu rakyat ketika tempoh sukar ini.

“MCA akan terus bekerjasama erat dengan Datuk Seri Ismail Sabri dan Datuk Seri Hishammuddin Hussein serta semua anggota kabinet untuk memberi tumpuan sepenuhnya dalam usaha memerangi pandemik Covid-19, memulihkan semula ekonomi negara dan membantu rakyat berdepan waktu sukar,” kata Presidennya Datuk Seri Dr Wee Ka Siong dalam kenyataan.

Bagaimanapun, Presiden UMNO, Datuk Seri Ahmad Zahid Hamidi setakat ini masih belum mengeluarkan sebarang kenyataan rasmi berhubung lantikan tersebut.

Spekulasi diluar mengatakan Zahid dijangka membuat keputusan dalam mesyuarat Majlis Tertinggi UMNO malam ini untuk membawa parti bertindak keluar daripada kerajaan PN.

Terdahulu kenyataan pejabat Perdana Menteri memaklumkan, Ismail Sabri dilantik sebagai Timbalan Perdana Menteri manakala Hishammuddin pula dilantik menjadi Menteri Kanan Luar Negeri dan mengetuai Kluster Keselamatan.

Kenyataan dibuat Muhyiddin itu berkuat kuasa serta-merta.


Menteri Pendidikan tampil jadi pembaca berita

Menteri Pendidikan Fadhlina Sidek membuat kemunculan istimewa sebagai pembaca berita dalam Segmen Khas Kelas 2023, Buletin Bernama, di saluran Bernama TV.

Segmen khas selama kira-kira 15 minit sempena Hari Guru itu bakal disiarkan pada 8 malam dan 11 malam ini, yang akan mengetengahkan inisiatif Kementerian Pendidikan (KPM) berkaitan sektor pendidikan dan guru, menurut laporan Bernama.

“Ini bukan satu tugasan yang mudah tetapi alhamdulillah saya sangat berbangga dapat menjadi sebahagian daripada warga berita pada hari ini, pertamanya kerana dapat merealisasikan cita-cita daripada kecil untuk membaca berita.

“Kedua, bagaimana pentingnya proses membaca berita… apatah lagi untuk menyampaikan maklumat kepada penonton dan pendengar, jadi (perlu) ada disiplin yang sangat kuat yang saya pelajari hari ini untuk menjadi seorang pembaca berita,” katanya kepada pemberita ketika ditemui di Wisma Bernama hari ini.

Beliau berkata dalam usaha menghargai guru dan mengangkat martabat profesion itu, KPM melaksanakan pelbagai usaha termasuk pengumuman 10 prakarsa atau inisiatif bagi memperkasa kebajikan dan mengurangkan beban tugas guru.

Sementara itu, sempena Hari Wartawan Nasional (HAWANA) 2023 pada 27 hingga 29 Mei ini, Fadhlina menzahirkan ucapan terima kasih kepada pengamal media yang membuat liputan mengenai inisiatif KPM sepanjang enam bulan beliau menjalankan tugas sebagai menteri.

Beliau berkata bagi memastikan maklumat sampai kepada rakyat dan akar umbi, media memainkan peranan yang sangat penting yang harus dilaksanakan dengan penuh integriti dan telus, selain memastikan maklumat tersebut tepat dan sahih.

“Penting untuk kita didik masyarakat tentang bagaimana mendapatkan berita yang betul dan benar, semak sebelum mereka kongsikan kepada yang lain,” katanya.


MP Amanah juga senada dengan desakan PN, pertimbang keluar KWSP

Gesaan supaya pengeluaran Kumpulan Wang Simpanan Pekerja (KWSP) dibenarkan juga mendapat sokongan seorang Ahli Parlimen (MP) parti Amanah, Datuk Seri Dr Dzulkefly Ahmad.

MP Kuala Selangor itu berkata kerajaan campuran Pakatan Harapan (PH)-Barisan Nasional (BN) wajar menimbang untuk membenarkan pengeluaran KWSP secara bersasar dengan syarat yang ketat bagi membantu rakyat yang berdepan kesempitan kewangan.

“Kalau ketua isi rumah benar-benar memerlukan dan mempunyai simpanan dalam KWSP, ia adalah wajar kerana duit itu adalah wang mereka.

“Pada saat mereka memerlukan, kita (perlu) izinkan tetapi harus bersasar dengan syarat sangat ketat,” katanya dipetik laporan BH.

pada sidang media selepas merasmikan program Hijau Lestari sempena penanaman 25,223 pokok siantan di Forest Park, Bandar Hillpark, Puncak Alam, di sini, hari ini.

Namun, Dr Dzulkefly berkata, cara itu masih tidak akan menyelesaikan isu berkenaan secara menyeluruh, sebaliknya kerajaan perlu mengambil langkah lebih mampan dan ke hadapan dalam menanganinya.

“Saya rasa ada ihsan serta belasnya rahmah Kerajaan Madani untuk mengizinkan ini, dan ia tidak boleh dijadikan suatu yang bersifat ‘across the board’.

“Saya tidak menyokong apapun langkah mengorbankan simpanan usia tua.

“Kalau itu menyelamatkan atau lebih daripada itu, adalah penting untuk mereka mengatasi masalah krisis kewangan semasa,” katanya.

Dalam pembentangan Belanjawan 2023 di Dewan Rakyat, semalam, Datuk Seri Anwar Ibrahim menjelaskan bahawa dividen bagi pencarum daripada golongan miskin dan menengah, akan berkurangan jika kerajaan membenarkan pengeluaran KWSP untuk mereka yang kaya serta berkemampuan.

Semasa pembentangan Bajet 2023 semalam juga, kerajaan bersetuju menambah caruman sebanyak RM500 ke dalam simpanan Akaun 1 KWSP bagi pencarum berusia 40 hingga 54 tahun yang memiliki baki simpanan kurang RM10,000 dalam akaun berkenaan.


Keluar Pejuang, Dr Mahathir kini sertai parti Putra: Laporan

Selepas mengumumkan keputusan keluar daripada parti Pejuang, Tun Dr Mahathir Mohamad dikatakan sudah menyertai Parti Bumiputera Perkasa Malaysia (Putra) yang dipimpin Datuk Ibrahim Ali.

Bekas Perdana Menteri dua kali itu dilaporkan sebelum ini keluar parti diterajui anaknya, Datuk Seri Mukhriz Mahathir selepas timbul pertikaian berhubung hala tuju parti tersebut.

Langkah Dr Mahathir menyertai Putra itu dimaklumkan bekas Ahli Majlis Eksekutif Pusat Parti Pejuang Tanah Air (Pejuang), Armin Baniaz Pahamin menerusi satu hantaran Facebooknya.

Selain Dr Mahathir, 12 ahli yang sebelum ini keluar daripada Pejuang juga mengikuti jejak langkah beliau untuk menyertai Putra.

Menurut Armin Baniaz, mereka yang dikenali kumpulan G13 mendaftar keahliannya bagi meneruskan perjuangan politiknya bersama Putra.

“Misi dan matlamat kita perlu jelas untuk menjayakan sesuatu perjuangan. Perjuangan utama ialah untuk penyatuan orang orang, parti-parti dan pertubuhan-pertubuhan Melayu. Hanya melalui penyatuan orang-orang Melayu dapat kita bersatu menyelesaikan masalah bangsa demi agama dan tanah air,” katanya.

Sebelum ini, Dr Mahathir memberi bayangan untuk menyertai Putra selain berhasrat menjadi Penasihat.

Bekas Ahli Parlimen Langkawi itu bersama 12 pemimpin Pejuang mengumumkan keluar parti dan antaranya, bekas Timbalan Presiden Pejuang, Datuk Marzuki Yahya dan bekas ketua Pejuang Wilayah Persekutuan, Datuk Seri Khairuddin Abu Hassan.

Mereka menyuarakan kekecewaan terhadap Pejuang memutuskan hubungan dengan Gerakan Tanah Air (GTA) yang secara tidak langsung menyingkirkan mereka sebagai penggerak perjuangan gabungan itu.

Dr Mahathir menubuhkan Pejuang pada 2020 selepas meninggalkan Parti Pribumi Bersatu Malaysia yang ditubuhkannya pada 2016 selepas keluar UMNO.

Pada Ogos lalu, Dr Mahathir mengumumkan penubuhan GTA, yang dianggotai Pejuang bersama dua parti kecil dan profesional Melayu untuk bertanding dalam Pilihan Raya Umum Ke-15 (PRU-15).


ADUN DAP muka baharu ahli Exco kerajaan PH-BN Melaka

Ahli Dewan Undangan Negeri (ADUN) DAP adalah antara muka baharu yang dilantik sebagai ahli Exco kerajaan Pakatan Harapan-Barisan Nasional (PH-BN) Melaka, di bawah pimpinan Ketua Menteri, Datuk Seri Ab Rauf Yusof.

ADUN DAP Kesidang, Seah Shoo Shin dilantik sebagai Exco Pembangunan Usahawan, Koperasi dan Hal Ehwal Pengguna. Turut dilantik ialah ADUN Asahan, Fairul Nizam Roslan (Exco Sains, Teknologi, Inovasi dan Komunikasi Digital); dan ADUN Ayer Limau (Datuk Hameed Mytheen Kunju Basheer (Exco Kerja Raya, Insfrastruktur, Kemudahan Awam dan Pengangkutan).

Tujuh ADUN dilantik semula menggangotai barisan Exco negeri. Mereka ialah:

Semua mereka mengangkat sumpah jawatan di hadapan Yang Dipertua Negeri, Tun Mohd Ali Rustam, hari ini (5 April 2023).

Sementara itu, seperti dijangkakan, ADUN Rembia, Datuk Muhamad Jailani Khamis digugurkan daripada jawatan Exco yang disandangnya sebelum ini. Turut digugurkan ialah ADUN Serkam, Datuk Zaidi Attan.

Muhamad Jailani dipercayai digugurkan kerana membuat kritikan terbuka berhubung kemelut pertukaran Ketua Menteri baru-baru ini apabila AB Rauf menggantikan Datuk Seri Sulaiman Md Ali.

Beliau dilaporkan berkata pertukaran itu akan menyaksikan Melaka akan memiliki ‘Ketua Menteri tebuk atap’

“Apa yang tuan-tuan akan saksikan dalam beberapa hari berikutnya ialah ketua menteri tebuk atap atau ketua menteri pintu belakang.

“Ini spesies baharu kelahiran UMNO dan Barisan Nasional (BN),” katanya yang juga Ahli Dewan Undangan Negeri (ADUN) Rembia seperti dilaporkan oleh portal berita, FMT.


Saya akan terus sebut Najib sebagai penjenayah, kata Dr Mahathir

Bekas Perdana Menteri Tun Dr Mahathir berkata beliau akan menyebut nama Datuk Seri Najib Razak sebagai penjenayah setiap kali yang diperlukan.

Dalam tulisan di blog beliau hari ini Pengerusi PEJUANG itu menjelaskan bukan beliau seorang sahaja yang menyebut nama Najib dan kaitannya dengan jenayah dilakukan.

“Seluruh negara, bahkan seluruh dunia menyebut nama Najib sebagai penjenayah dalam ucapan, tulisan, buku (termasuk buku adiknya), radio dan televisyen dan lain-lain media.

“Buku sejarah akan catit nama Najib supaya generasi akan datang kenal Najib sebagai penjenayah yang telah curi duit berbillion yang mahkamah telah sahkan.

“Saya akan sebut nama Najib sebagai penjenayah setiap kali yang diperlukan,” katanya sambil menjelaskan nama Najib disebut di seluruh dunia sekali gus menunjukkan skala jenayah dilakukannya.

Dr Mahathir menjelaskan beliau lebih kerap menyebut nama Najib dan jenayah dilakukan kerana kaitan rapat dengan kerosakan yang berlaku ke atas negara dan kekalahan UMNO.

Menurutnya Najib juga cuba memadan kaitannya dan jenayah sengan mendakwa tidak salah jika pemimpin mencuri dan memberikan gelaran pada dirinya sebagi ‘boss’ dan tiada siapa perlu malu apabila bos mencuri.

“Anggapan perlakuan jenayah tidak memalukan bercanggah dengan nilai hidup masyarakat manusia dan masyarakat Malaysia. Jika tidak disangkal akan rosaklah masyarakat.

“Sebab itu hujah “tak malu” bila mencuri perlu ditolak untuk mengekal nilai asal yang mulia. Adalah mustahil Najib dan jenayah yang dilakukan olehnya tidak disebut. Demikian naluri manusia sesuatu itu akan diterima apabila diulangi berkali-kali.

Beliau berkata sejarah Malaysia juga berkait rapat dengan UMNO dan parti itu pula dikenali kerana pemimpinnya.

Menurut Dr Mahathir pada peringkat permulaan, UMNO tidak dapat dipisahkan dengan Allahyarham Datuk Onn Jaafar yang menewaskan rancangan Malayan Union.

Katanya, Allahyarham Datuk Onn cuba membuka UMNO kepada kaum lain tetapi ditolak dan terpaksa meletak jawatan sebagai Yang di-Pertua UMNO.

“Kemudian Tunku Abdul Rahman dilantik sebagai Yang di-Pertua UMNO. Beliau membawa banyak kejayaan termasuk kemerdekaan bagi Malaya dan Malaysia. Pada masa itu apabila Malaysia disebut nama Tunku juga disebut bersama.

“Kemudian Tun Razak menjadi Perdana Menteri dan dia amat berjasa kepada negara. Namanya dan pembangunan Malaysia dikait rapat. Apabila disebut Malaysia, nama Tun Razak disebut bersama.

“Pada masa itu dan sebelumnya nama Najib tidak pernah disebut. Kebaikan dan keburukkannya tidak ada kaitan apa-apa dengan negara. Tetapi apabila Tun Razak meninggal, secara spontan anak sulungnya disebut sebagai penggantinya. Masih tidak ada sesiapa yang mengaitkan Najib dengan negara. Namanya tidak didengar kerap.

“Malangnya Najib pilih jenayah untuk dikait rapat dengan dirinya. Tidak seperti bapaknya, Najib lihat kuasa sebagai peluang untuk memperkayakan dirinya,” katanya.

Pada 28 Julai 2020, Najib – Perdana Menteri keenam bermula 2009 hingga 2018 – menjadi ketua negara pertama di Malaysia diheret ke mahkamah, dan didapati bersalah oleh Mahkamah Tinggi Kuala Lumpur atas kesalahan menyeleweng RM42 juta dana SRC.

Hakim yang mengendalikan kes itu, Hakim Mohd Nazlan Mohd Ghazali membuat keputusan selepas berpuas hati bahawa pihak pembelaan gagal membuktikan kes melampaui keraguan munasabah.

Najib yang juga Ahli Parlimen Pekan, didapati bersalah atas tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa membabitkan dana SRC, bekas anak syarikat 1Malaysia Development Berhad (1MDB) yang kini diletak di bawah Kementerian Kewangan.

Pada 2 Disember 2020 – Najib mengemukakan 307 alasan dalam petisyen rayuan terhadap sabitan dan hukuman penjara 12 tahun serta denda RM210 juta itu.

Pada 8 Disember Panel hakim Mahkmaha Rayuan ketika menolak rayuan Najib, menyifatkan, adalah tidak masuk akal bagi kerajaan untuk menjamin pinjaman kepada syarikat korporat berkaitan kerajaan (GLC) dengan mengetahui ia tidak boleh membayar balik pinjaman atau faedah.

Hakim Datuk Abdul Karim Abdul Jalil, dalam penghakimannya, menegaskan langkah mendedahkan kerajaan untuk menjamin syarikat korporat yang bermasalah ini bagi mendapatkan pinjaman bukan satu tindakan demi kepentingan negara.

“Itu hanyalah pengurusan kewangan dana awam yang buruk. Ia bukan sesuatu yang boleh dikatakan dilakukan demi kepentingan negara. Tiada kepentingan negara di sini, ia cuma memalukan negara,” katanya.

Tatkala masih menunggu keputusan rayuannya di Mahkamah Persekutuan pula, bekas Presiden UMNO itu terus naik turun di mahkamah bagi berdepan pelbagai tuduhan jenayah rasuah, penyelewengan, penyalahgunaan kuasa yang melibatkan kehilangan berbilion-bilion wang 1Malaysia Development Berhad (1MDB).


SOP rentas negeri kekal, SOP PRN Melaka dibincang esok: Khairy

Prosedur operasi standard (SOP) sedia ada akan diguna pakai apabila kebenaran merentas negeri diboleh dalam tempoh beberapa hari lagi, kata Menteri Kesihatan Khairy Jamaluddin.

Menurutnya, tidak ada SOP baharu yang akan diperkenalkan malah kerajaan juga tidak mewajibkan pelaksanaan ujian kendiri Covid-19 bagi individu yang belum atau menolak vaksin, yang mahu merentas negeri.

Katanya, cadangan mewajibkan ujian kendiri sudah dikaji dan pihaknya mendapati ia sukar untuk dikuatkuasakan, sekali gus berharap semua pihak perlu jujur dan bertanggungjawab bagi memastikan keselamatan diri dan keluarga jika mahu merentas negeri.

“Kita dah kaji cadangan itu tapi tiada cara untuk kuat kuasakannya. Takkan nak laksana sekatan jalan raya untuk periksa setiap individu, kerana rakyat akan marah jika jalan sesak sedangkan mereka sudah tunggu lama untuk rentas negeri.

“Ini tidak seperti gelembung pelancongan di Langkawi kerana jumlahnya tidak ramai. Ini (rentas negeri) babitkan jalan keluar masuk di semua negeri, mustahil untuk kita periksa semua.

“Cuma SOP Majlis Keselamatan Negara (MKN) sedia ada akan terus digunakan. Ertinya, jika ada individu belum divaksin yang merentas negeri, dia tetap tidak boleh nikmati kelonggaran seperti makan di restoran dan seumpamanya,” katanya, hari ini.

Mengenai Pilihan Raya Negeri (PRN) Melaka, Khairy berkata Jawatankuasa Khas Pengurusan Pandemik akan memberi cadangan pada mesyuarat Kabinet esok.

Kementerian Kesihatan (KKM) sudah memaklumkan pendirian mengenai PRN itu dalam jawatankuasa berkenaan semalam.

Jika mesyuarat jemaah menteri memutuskan untuk PRN Melaka dilaksanakan, beliau memberi jaminan KKM sedia untuk melaksanakan apa jua SOP bagi meminimakan risiko jangkitan Covid-19 sepanjang PRN berlangsung.

“KKM sudah membentangkan pendirian dalam Jawatankuasa Khas Pengurusan Pandemik Covid-19 semalam. Kita akan bincang sekali lagi dalam mesyuarat jemaah menteri esok.

“Ini kerana hal ini bukan saja membabitkan faktor kesihatan, tapi juga soal perundangan dan Perlembagaan.

“Kita akan ambil maklum apa saja keputusan jemaah menteri dan KKM akan sediakan apa saja SOP yang diperlukan jika ia (PRN Melaka) diteruskan. Kalau ia tidak diteruskan, kita ada masa lagi (untuk persiapan pilihan raya),” katanya.


Hasni rasa dipecat kerana sokong idea jawatan tertinggi dipertandingkan

Datuk Seri Hasni Mohamad tidak menolak pemecatannya berpunca kerana menyokong idea jawatan tertinggi UMNO dipertandingkan pada pemilihan parti.

Hasni yang dipecat sebagai Pengerusi UMNO Johor berkata pemecatannya itu dibuat walaupun hakikatnya sudah melakukan yang terbaik bagi memastikan parti itu kuat, malah berjaya membawa kemenangan besar semasa Pilihan Raya Negeri (PRN) lalu.

“Saya sedaya upaya memberikan yang terbaik sejak menjadi Pengerusi Badan Perhubungan UMNO Johor pada 2018 dan mengetuai PRN Johor tahun lalu sehingga memenangi 40 daripada 56 kerusi Dewan Undangan Negeri (DUN).

“Saya juga sudah melakukan yang terbaik pada Perhimpunan Agung UMNO (PAU) dengan memastikan kehadiran semua perwakilan daripada 26 Bahagian UMNO di Johor serta menjaga kebajikan mereka.

“Saya rasa, hanya kerana saya menyokong idea supaya jawatan tertinggi parti dipertandingkan, mereka merasakan bahawa saya menentang kehendak parti,” katanya dipetik laporan BH.

Ahli Parlimen Simpang Renggam itu juga mempersoalkan sama langkah menggantikannya dengan Datuk Seri Khaled Nordin tersebut itu mempunyai agenda lain untuk mempertahankan individu tertentu dalam parti.

“Saya hanya ingin mengatakan bahawa kita sebagai Badan Perhubungan Negeri boleh mengenengahkan tokoh-tokoh di peringkat negeri, oleh itu, jika dengan menerajui UMNO Johor boleh menguatkan kedudukan beliau (Mohamed Khaled) di peringkat pusat, maka kita sokong,

“Tetapi, jika kedudukan itu hanya semata-mata pendekatan untuk mempertahankan orang-orang tertentu, saya percaya beliau akan menghadapi kesukaran untuk berbuat demikian,” tegasnya lagi.

Keputusan menggugurkan Hasni daripada jawatan Pengerusi Badan Perhubungan UMNO Johor sebelum digantikan dengan Khaled dibuat pada Mesyuarat Majlis Tertinggi (MT) yang dipengerusikan Presiden UMNO, Datuk Seri Ahmad Zahid Hamidi, malam tadi.


Isu dana judi, terang-terang PMX buat fitnah besar terhadap PN: Wan Saiful

Datuk Seri Anwar Ibrahim secara terang-terangan membuat fitnah besar terhadap Perikatan Nasional (PN) selepas dibuktikan tiada dana judi yang masuk ke akaun parti, kata Datuk Wan Saiful Wan Jan.

Ahli Parlimen Tasek Gelugor itu berkata ternyata Perdana Menteri (PMX) membuat fitnah besar yang amat dasyat terhadap PN sebelum ini, malah lebih kesal Anwar tidak meminta maaf dan menarik balik kenyataannya itu sehingga hari ini.

“Pada 5 Disember 2022, (Datuk Seri) Anwar Ibrahim tuduh PN terima dana PRU (Pilihan Raya Umum) dari syarikat judi.

“Hari ini (semalam), melalui jawapan Menteri Kerajaan Anwar Ibrahim sendiri mengesahkan tiada bukti PN terima dana syarikat judi.

“Lima bulan berlalu untuk kerajaan ini hasilkan imej dan persepsi buruk terhadap PN. Ini terang-terang fitnah besar dan dahsyat sekali! Kerajaan PH-BN (Pakatan Harapan-Barisan Nasional) ini cuba menafikan kebangkitan gelombang rakyat pada PRU-15,” katanya menerusi hantaran di Facebook.

Wan Saiful berkata PH-UMNO sengaja merancang strategi fitnah untuk mencipta persepsi buruk terhadap PN dan pemimpin gabungan itu.

“Apa lagi lakonan yang mahu dimainkan oleh kerajaan ini, selain ajak pelajar sekolah dan penjawat awam tonton filem sendiri yang gah sangat itu.

“(Selain) terus-menerus tidak peduli rintihan suara rakyat, kos sara hidup dan ekonomi tak stabil. Rakyat masih tak lupa janji nak turunkan harga petrol RM1.50.

“Ayuh, kita bangkit dalam PRN akan datang. Pulau Pinang, Selangor, Negeri Sembilan, kita try (cuba) kalih (ubah),” ujarnya lagi.

Semalam media melaporkan, siasatan Suruhanjaya Pencegahan Rasuah Malaysia (SPRM) tidak dapat membuktikan dakwaan bahawa PN menerima dana daripada syarikat perjudian untuk berkempen dalam PRU-15.

Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, SPRM sudah menjalankan kajian terperinci berkaitan maklumat berkenaan.

Bagaimanapun, SPRM mendapati maklumat terlalu umum dan tiada pihak yang boleh mengesahkan isu ini.

“Justeru, tiada apa-apa fail siasatan dibuka ke atas isu ini,” katanya menerusi jawapan bertulis di Dewan Rakyat, semalam.


MCA, MIC perlu fikir sertai PN setelah diketepikan PH, BN

Ketua Penerangan sayap bersekutu Bersatu S Subramaniam mengalu-alukan sekiranya MIC dan MCA bersedia untuk menyertai Perikatan Nasional (PN).

Beliau mencadangkan kedua-dua parti itu meninggalkan Barisan Nasional (BN) dan kerajaan perpaduan kerana mereka telah diketepikan oleh Perdana Menteri Datuk Seri Anwar Ibrahim yang mengetuai kerajaan Pakatan Harapan-Barisan Nasional (PH-BN).

Subramaniam memberitahu Malaysiakini bahawa kedua-dua parti itu juga tidak dihargai Pengerusi BN Datuk Seri Ahmad Zahid Hamidi.

“Ini jelas menunjukkan parti tidak lagi dihargai oleh Zahid. Jadi, saya harap MCA dan MIC memikirkan semula kedudukan mereka dalam BN, dan mereka dialu-alukan untuk menyertai PN,” katanya.

Beliau menambah bahawa kedua-dua parti mungkin hilang pengaruh dan menjadi tidak relevan dalam kancah politik jika mereka terus kekal dalam BN untuk Pilihan Raya Negeri (PRN) akan datang.

“Daripada apa yang saya dimaklumkan, kedua-dua parti tidak dijemput pun membincangkan peruntukan kerusi bagi PRN.

“Kemungkinan besar mereka akan mendapat satu kerusi di setiap negeri, atau mungkin tiada langsung.

“Ini kerana politik dendam yang diamalkan oleh pemimpin UMNO tertentu terhadap kedua-dua parti itu,” kata Subramaniam lagi.

Beliau merujuk kepada insiden pada 2021, apabila MCA dan MIC tidak bersetuju dengan pemimpin UMNO tertentu yang mahu menarik balik sokongan mereka kepada Tan Sri Muhyiddin Yassin semasa menjadi perdana menteri.

UMNO kini mempunyai enam menteri dan lima timbalan menteri dalam kerajaan Anwar, manakala satu lagi parti BN, PBRS mempunyai timbalan menteri.

Kedua-dua MCA dan MIC tidak mempunyai jawatan menteri dalam kerajaan perpaduan walaupun memenangi tiga kerusi Parlimen pada Pilihan Raya Umum Ke-15, iaitu Tanjung Piai dan Ayer Hitam oleh MCA, dan Tapah oleh MIC.


MetMalaysia keluar amaran hujan berterusan di Kelantan, Terengganu hingga Sabtu

Jabatan Meteorologi Malaysia (MetMalaysia) mengeluarkan amaran hujan berterusan tahap buruk yang dijangka berlaku di beberapa daerah di Kelantan dan Terengganu hingga Sabtu ini.

MetMalaysia dalam kenyataan malam ini memaklumkan daerah terlibat di Kelantan ialah Tumpat, Pasir Mas, Jeli, Tanah Merah, Bachok, Machang, Pasir Puteh dan Kuala Krai, menurut laporan Bernama.

“Di Terengganu melibatkan Daerah Besut, Setiu, Kuala Nerus, Hulu Terengganu, Kuala Terengganu, Marang dan Dungun,” menurut kenyataan itu.

MetMalaysia turut menjangkakan berlaku hujan berterusan tahap waspada hingga 3 Dis ini membabitkan Perlis, Kedah, Pulau Pinang serta Pahang melibatkan Daerah Jerantut, Kuantan dan Pekan, manakala Perak (Hulu Perak), Kelantan (Gua Musang) dan Terengganu (Kemaman).


Banjir kilat berulang di Baling, 50 rumah terjejas

Hujan lebat lebih dua jam menyebabkan 50 buah rumah di tujuh buah kampung di Kupang dekat sini termasuk Kampong Iboi dilanda banjir kilat, petang tadi.

Bagaimanapun, keadaan tersebut tidak melibatkan pembukaan Pusat Pemindahan Sementara (PPS), menurut laporan Bernama.

Pegawai Angkatan Pertahanan Awam (APM) Daerah Baling Left (PA), Mohd Faizol Ab Aziz,berkata kejadian pada jam 6 petang itu susulan hujan lebat melebihi dua jam sehingga menyebabkan air sungai berdekatan melimpah ke penempatan penduduk yang tinggal hampir dengan tebing sungai.

“Penduduk yang terjejas membabitkan lapan keluarga di Kampung Padang Empang, Kampung Iboi (lapan), Kampung Hangus (enam), Kampung Bok Bak (lima), Kampung Dusun (lapan), Kampung Charok Kapas (empat) dan 11 keluarga di Kampung Pak Bong,” katanya dalam satu kenyataan, malam ini.

Mohd Faizol berkata meskipun air telah surut namun paras sungai dalam keadaan berjaga-jaga yang memerlukan pemantauan pihaknya dari semasa ke semasa di lokasi.

Sementara itu, Ketua Kampung Iboi, Nor Mohamad Che Hussain, ketika dihubungi Bernama memaklumkan banjir itu merupakan kejadian kali ke-11 penduduk di kampung terbabit dan ia dilihat seakan tidak berkesudahan.

“Masalah yang sama masih berulang menyebabkan penduduk sudah letih dan trauma apabila kerap berlaku banjir…saya berharap sangat pihak berkenaan dapat melakukan sesuatu dengan secepat mungkin bagi membantu penduduk kampung.

“Pasir yang dilonggokkan di tepi tebing sungai juga banyak yang runtuh malah terdapat sisa-sisa balak hanyut dan tersangkut pada titi di Kampung Padang Empang yang mana esok kena minta bantuan Jabatan Pengairan dan Saliran (JPS) untuk alihkan,” katanya.


Dua anggota polis iring anak MP UMNO kena tindakan tatatertib

Tindakan tatatertib dikenakan terhadap dua anggota polis trafik yang mengiringi individu dipercayai anak lelaki kepada seorang Ahli Parlimen UMNO yang tular dalam satu klip video di media sosial sebelum ini.

Tindakan yang diambil itu susulan dua anggota itu menggunakan motosikal Polis Diraja Malaysia (PDRM) mengiringi kenderaan awam tanpa kelulusan pegawai atasan.

Menurut Menteri Dalam Negeri, Datuk Seri Hamzah Zainuddin, tindakan itu diambil di bawah Peraturan 36 Peraturan-Peraturan Pegawai Awam (Kelakuan dan Tatatertib) 1993.

“Polis Pulau Pinang sebelum ini membuka Kertas Siasatan Tatatertib (KST) ke atas dua anggota trafik kerana mengiringi individu dipercayai anak lelaki kepada Ahli Parlimen BN menggunakan motosikal PDRM di Jalan Bukit Gambir, Georgetown.

“PDRM juga sudah menjalankan siasatan terperinci berhubung kejadian itu selepas rakaman video berdurasi 20 saat tular di media sosial sejak 7 Mei 2022,” katanya dalam jawapan bertulis menjawab soalan Ahli Parlimen Bukit Mertajam Sim Chee Keong (PH) di Dewan Rakyat.

Sebelum ini, pada Mei, polis Pulau Pinang membuka kertas siasatan tatatertib terhadap dua anggota polis trafik berhubung kejadian mengiringi kenderaan awam.

Polis memaklumkan kes itu juga disiasat mengikut Seksyen 233 Akta Komunikasi dan Multimedia (AKM) 1998 kerana ia membabitkan kesalahan menggunakan media sosial.

Klip video mengenai kejadian yang tular di media sosial sejak 7 Mei lalu itu menunjukkan kedua-dua anggota polis berkenaan sedang mengiringi sebuah kenderaan yang dimiliki oleh orang awam.


Selepas TikTok, kerajaan PH-UMNO-DAP sasar gam pendakwah Islam

Pendakwah bebas terkenal yang sering mengeluarkan kecaman terhadap ultra kiasu, Ridhuan Tee Abdullah, dilaporkan menjadi mangsa terbaharu kerajaan Pakatan Harapan (PH)-UMNO-DAP pimpinan Datuk Seri Anwar Ibrahim, yang baharu dibentuk.

Memetik laporan sebuah portal berita, Ridhuan Tee ketika dihubungi hari ini (14 Disember 2022), mengesahkan beliau tidak dibenar menjadi ahli panel Forum Perdana Hal Ehwal Islam, di RTM1, esok (Khamis).

Beliau dilaporkan memberitahu bahawa larangan itu dibuat atas arahan Menteri Komunikasi dan Digital kerajaan PH-UMNO-DAP.

Ridhuan Tee memang terkenal dengan kenyataan kerasnya terhadap ultra kiasu – kumpulan ekstremis dalam kalangan DAP dan MCA – dalam usahanya mempertahankan kesucian agama Islam.

Pada masa sama bekas veteran UMNO Tan Sri Annuar Musa, yang mempersoalkan sama ada khabar angin yang tular dalam media massa itu benar atau sebaliknya.

Ridhuan Tee dilaporkan digam oleh RTM setelah menerima arahan daripada menteri PH-UMNO Fahmi Fadzil.

“Benarkah?… Jika benar ianya amat mendukacitakan.Usahlah ganggu Forum Perdana Hal Ehwal Islam.

“Ia dah lama wujud… ia amat digemari rakyat sejak dulu. Ia sangat bermanfaat kepada muslimin, muslimat dan rakyat keseluruhannya,” kata Annuar dalam kenyataan di Facebook beliau hari ini.

Perkongsian Annuar Musa mendapat lebih 600 komen daripada netizen yang menyelar langkah kerajaan membatalkan program itu kerana menganggap ia tidak sepatutnya dijadikan medan berpolitik.

Terdahulu, tular tangkap layar perbualan WhatsApp dan Facebook yang turut mengandungi poster Forum Perdana Hal Ehwal Islam malam esok (15 Disember) bertajuk Seluas Angkasa yang membariskan Ridhuan Tee dan Ustaz Datuk Kazim Elias.

Untuk rekod, pada 2018, Setiausaha Sulit Kanan kepada Menteri Komunikasi dan Multimedia ketika itu telah menghantar surat kepada media elektronik memaklumkan senarai nama yang telah dipersetujui Menteri Komunikasi dan Multimedia Gobind Singh Deo untuk siaran RTM.

Surat yang ditular itu turut menyenaraikan nama Ridhuan Tee yang diterima daripada Pegawai Tugas-tugas Khas (Bahagian Agama) Jabatan Perdana Menteri.

Surat berkenaan juga memaklumkan Jabatan Perdana Menteri telah membuat tapisan dari segi kelulusan, kelayakan, kepakaran dan mentauliahkan kesemua penceramah berkenaan.

Tindakan Gobind dilihat telah mencampuri urusan agama Islam dan mendapat tentangan banyak pihak.


KKM mohon lebih banyak dana penjagaan kesihatan awam

Menteri Kesihatan Khairy Jamaluddin hari ini merayu kepada Perdana Menteri Datuk Seri Ismail Sabri Yaakob bagi memperuntukkan lebih banyak dana untuk kesihatan awam.

Menurutnya, perbelanjaan penanda aras untuk kesihatan awam adalah antara empat dan lima peratus daripada Keluaran Dalam Negara Kasar (KDNK) negara, tetapi bagi Malaysia, data menunjukkan ia hanya 2.59 peratus daripada KDNK pada 2020.

Sehubungan itu beliau memohon peruntukan perbelanjaan kesihatan awam ditingkatkan kepada lima peratus daripada KDNK Malaysia bagi memastikan negara mempunyai sistem kesihatan awam bertaraf dunia pada masa hadapan, lapor Bernama.

Belliau berkata peruntukan 2.59 peratus daripada KDNK untuk perbelanjaan kesihatan awam menyebabkan ramai mengeluh dan mengadu berhubung tempoh yang lama diperlukan bagi mendapatkan perkhidmatan seperti pengimejan resonans magnetik (MRI) atau imbasan tomografi berkomputer (CT) di hospital kerajaan.

“Saya tahu semua kementerian minta duit (peruntukan) daripada Yang Amat Berhormat (Perdana Menteri) dan semua sama penting, tetapi ada juga kementerian yang lebih penting daripada kementerian lain. Kementerian ini adalah lebih penting daripada yang lain sebab tugas teras kita (KKM) adalah nyawa tentang hidup dan mati.

“Satu angka sahaja saya nak Yang Amat Berhormat (Perdana Menteri) ingat iaitu lima. Bukan RM5 bilion, bukan RM5 juta tetapi lima peratus daripada KDNK negara kita,” katanya ketika berucap pada Persidangan Kemuncak Dasar Kesihatan 2022 di Kuala Lumpur, hari ini.

Persidangan bertemakan “Masa Hadapan Perkhidmatan Kesihatan Melalui Pembangunan Kertas Putih Kesihatan” itu dirasmikan Perdana Menteri.

Sementara itu, Khairy berkata segala dasar dan program yang memberi manfaat jangka masa panjang kepada rakyat tidak pernah terjejas atau terganggu meskipun kerajaan di bawah kepimpinan Ismail Sabri berdepan berbagai spekulasi mengenai pilihan raya umum (PRU).

Ini kerana dalam tempoh setahun mentadbir, beliau berkata banyak pencapaian telah diraih oleh pentadbiran Perdana Menteri termasuk kejayaan mengawal pandemik Covid-19 serta penggubalan beberapa undang-undang yang dilihat penting untuk generasi masa sekarang dan akan datang.

Penggubalan undang-undang itu antaranya berhubung Rang Undang-Undang Antigangguan Seksual 2021 (AGS 2021) yang baru diluluskan selepas lebih 10 tahun dirangka, serta Rang Undang-Undang Anti Lompat Parti yang dilihat bakal membawa kestabilan dan integriti dalam politik.

“Dalam bidang kesihatan pula, Perdana Menteri telah beri sokongan kepada saya untuk membawakan Rang Undang-Undang Kawalan Produk Tembakau dan Merokok 2022 serta kini turut memberi restu kepada KKM untuk membawakan satu Kertas Putih Kesihatan bagi mentransformasikan sistem kesihatan negara.

“Ini bermakna walaupun kita adalah kerajaan yang masanya tidak lama tetapi sebenarnya telah berjaya membawa pembaharuan jauh ke depan,” katanya.


Paras air 18 sungai di enam negeri melebihi tahap waspada, amaran

Paras air di 18 sungai di enam negeri di seluruh Semenanjung, dan Sarawak sehingga jam 9.45 pagi ini (Isnin, 24 Oktober 2022) mencatat bacaan melebihi tahap amaran dan waspada, setelah melepasi paras normal.

Peningkatan aras air itu berlaku susulan hujan lebat dan ribut petir yang berlaku sejak pagi Ahad hingga malam tadi.

Menurut laman sesawang publicinfobanjir Jabatan Pengairan dan Saliran (JPS) yang dikemas kini pagi ini, tujuh sungai di empat negeri – Negeri Sembilan; Melaka; Johor; dan Sarawak – mencatat bacaan melebihi paras amaran.

Manakala 11 sungai di Johor; Sarawak; Pahang; dan Kelantan, pula mencatat bacaan melebihi paras waspada.

Sungai yang mencatat paras amaran ialah:

Sungai yang mencatat bacaan melebihi paras waspada ialah:


Royal Lake Club KL pecat Najib serta-merta sebagai penaung

Royal Lake Club Kuala Lumpur – salah satu kelab sosial tertua di negara ini – memecat bekas Perdana Menteri Datuk Seri Najib Razak sebagai penaung.

Keputusan itu dibuat dalam mesyuarat yang diadakan oleh jawatankuasa kelab itu Khamis lalu (25 Ogos), dua hari selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta terhadap Najib dalam kes SRC International Sdn Bhd.

Najib menjadi bekas Perdana Menteri Malaysia pertama menjalani hukuman di Penjara Kajang.

“Jawatankuasa agung dalam mesyuaratnya pada 25 Ogos, selaras dengan sabitan yang dinamakan di atas oleh Mahkamah Persekutuan pada 23 Ogos, membatalkan jawatan penaung kelab yang diberikan kepada Datuk Seri Najib Razak pada 1 Jun 2011, berkuat kuasa serta-merta,” kata surat ringkas kelab itu seperti dilapor TheEdge.

Surat itu ditandatangani oleh Presiden Royal Lake Club Kuala Lumpur Manjeet Singh Dhillon.

Ditubuhkan pada 16 Ogos 1890, Royal Lake Club Kuala Lumpur terletak di dalam Lake Gardens Kuala Lumpur, berhampiran dengan Bangunan Parlimen.

Pada Julai 2020, Mahkamah Tinggi mendapati Najib bersalah atas salah guna kuasa membabitkan pinjaman RM4 bilion daripada Kumpulan Wang Persaraan Inc (KWAP) kepada SRC, dan masing-masing tiga pertuduhan pecah amanah jenayah (CBT) dan pengubahan wang haram membabitkan RM42 juta dana SRC.

Pada masa itu, SRC merupakan anak syarikat 1Malaysia Development Bhd.

Sabitan dan hukumannya kemudian dikekalkan oleh Mahkamah Rayuan pada 8 Disember 2021, dan kemudian oleh Mahkamah Persekutuan pada Selasa (23 Ogos).


PRU-15: Keputusan lengkap SPR

Suruhanjaya Pilihan Raya telah mengeluarkan keputusan rasmi bagi kesemua 220 kerusi Parlimen yang dipertandingkan pada Pilihan Raya Umum Ke-15 (PRU-15).

Seperti yang sedia maklum, tiada satu parti pun mempunyai jumlah yang mencukupi untuk membentuk Kerajaan Pusat.

Pemilihan dua kerusi ditangguhkan berikutan kematian seorang calon di Padang Serai, dan banjir di Baram.

Istana Negara sejak itu menyeru semua ketua parti politik untuk membentangkan gabungan yang dipersetujui masing-masing dan nama calon Perdana Menteri sebelum jam 2 petang esok.

Pegawai Pengawal Istana Negara Datuk Seri Ahmad Fadil Shamsuddin berkata mereka akan diminta berbuat demikian oleh Speaker Dewan Rakyat Tan Sri Azhar Azizan Harun.

Berikut adalah senarai penuh pemenang bagi 220 kerusi Parlimen pada PRU-15.

PERLIS

P001 Padang Besar

Rushdan Rusmi (PN)

P002 Kangar

Zakri Hassan (PN)

P003 Arau

Shahidan Kassim (PN)

KEDAH

P004 Langkawi

Suhaimi Abdullah (PN)

P005 Jerlun

Abdul Ghani Ahmad (PN)

P006 Kubang Pasu

Ku Abdul Rahman Ku Ismail (PN)

P007 Padang Terap

Nurul Amin Hamid (PN)

P008 Pokok Sena

Ahmad Saad @ Yahaya (PN)

P009 Alor Setar

Afnan Hamimi Taib Azamuddin (PN)

P010 Kuala Kedah

Ahmad Fakhruddin Fakhrurazi (PN)

P011 Pendang

Awang Solahudin Hashim (PN)

P012 Jerai

Sabri Azit (PN)

P013 Sik

Ahmad Tarmizi Sulaiman (PN)

P014 Merbok

Nazri Abu Hassan (PN)

P015 Sungai Petani

Taufiq Johari (PH)

P016 Baling

Hassan Saad (PN)

P017 Padang Serai (tangguh)

P018 Kulim Bandar Baharu

Roslan Hashim (PN)

KELANTAN

P019 Tumpat

Mumtaz Md Nawi (PN)

P020 Pengkalan Chepa

Ahmad Marzuk Shaary (PN)

P021 Kota Bharu

Takiyuddin Hassan (PN)

P022 Pasir Mas

Ahmad Fadhli Shaari (PN)

P023 Rantau Panjang

Siti Zailah Yusoff (PN)

P024 Kubang Kerian

Tuan Ibrahim Tuan Man (PN)

P025 Bachok

Syahir Che Sulaiman (PN)

P026 Ketereh

Khlir Mohd Nor (PN)

P027 Tanah Merah

Ikmal Hisham Abdul Aziz (PN)

P028 Pasir Puteh

Nik Zawawi Salleh (PN)

P029 Machang

Wan Ahmad Fayhsal Wan Ahmad Kamal (PN)

P030 Jeli

Zahari Kechik (PN)

P031 Kuala Krai

Abdul Latiff Abdul Rahman (PN)

P032 Gua Musang

Azizi Abu Naim (PN)

TERENGGANU

P033 Besut

Che Zulkifly Jusoh (PN)

P034 Setiu

Shaharizukirnain Abdul Kadir (PN)

P035 Kuala Nerus

Alias Razak (PN)

P036 Kuala Terengganu

Ahmad Amzad Hashim (PN)

P037 Marang

Abdul Hadi Awang (PN)

P038 Hulu Terengganu

Rosol Wahid (PN)

P039 Dungun

Wan Hassan Ramli (PN)

P040 Kemaman

Che Alias Hamid (PN)

PULAU PINANG

P041 Kepala Batas

Siti Mastura Mohamad (PN)

P042 Tasek Gelugor

Wan Saifulruddin Wan Jan (PN)

P043 Bagan

Lim Guan Eng (PH)

P044 Permatang Pauh

Fawwaz Mat Jan (PN)

P045 Bukit Mertajam

Steven Sim (PH)

P046 Batu Kawan

Chow Kon Yeow (PH)

P047 Nibong Tebal

Fadhlina Sidek (PH)

P048 Bukit Bendera

Syerleena Abdul Rashid (PH)

P049 Tanjong

Lim Hui Ying (PH)

P050 Jelutong

RSN Rayer (PH)

P051 Bukit Gelugor

Ramkarpal Singh (PH)

P052 Bayan Baru

Sim Tze Tzin (PH)

P053 Balik Pulau

Bakhtiar Wan Chik (PH)

PERAK

P054 Gerik

Fathul Huzir Ayob (PN)

P055 Lenggong

Shamsul Anuar Nasarah (BN)

P056 Larut

Hamzah Zainudin (PN)

P057 Parit Buntar

Misbahul Munir Masduki (PN)

P058 Bagan Serai

Idris Ahmad (PN)

P059 Bukit Gantang

Syed Abu Hussin Hafiz Syed Abdul Fasal (PN)

P060 Taiping

Wong Kah Woh (PH)

P061 Padang Rengas

Azahari Hasan (PN)

P062 Sungai Siput

S Kesavan (PH)

P063 Tambun

Anwar Ibrahim (PH)

P064 Ipoh Timor

Howard Lee (PH)

P065 Ipoh Barat

M Kulasegaran (PH)

P066 Batu Gajah

Sivakumar Varatharaju Naidu (PH)

P067 Kuala Kangsar

Iskandar Dzulkarnain Abdul Khalid (PN)

P068 Beruas

Ngeh Koo Ham (PH)

P069 Parit

Ismi Mat Taib (PN)

P070 Kampar

Chong Zhemin (PH)

P071 Gopeng

Tan Kar Hing (PH)

P072 Tapah

M Saravanan (BN)

P073 Pasir Salak

Jamaluddin Yahya (PN)

P074 Lumut

Nordin Ahmad Ismail (PN)

P075 Bagan Datuk

Ahmad Zahid Hamidi (BN)

P076 Teluk Intan

Nga Kor Ming (PH)

P077 Tanjong Malim

Chang Lih Kang (PH)

PAHANG

P078 Cameron Highlands

Ramli Nor (BN)

P079 Lipis

Abdul Rahman Mohamad (BN)

P080 Raub

Chow Yu Hui (PH)

P081 Jerantut

Khairil Nizam Khirudin (PN)

P082 Indera Mahkota

Saifuddin Abdullah (PN)

P083 Kuantan

Razali Wan Nor (PN)

P084 Paya Besar

Shahar Abdullah (BN)

P085 Pekan

Sh Mohmed Puzi Sh Ali (BN)

P086 Maran

Ismail Abdul Muttalib (PN)

P087 Kuala Krau

Kamal Ashaari (PN)

P088 Temerloh

Salamiah Mohd Nor (PN)

P089 Bentong

Young Syefura Othman (PH)

P090 Bera

Ismail Sabri Yaakob (BN)

P091 Rompin

Abdul Khalib Abdullah (PN)

SELANGOR

P092 Sabak Bernam

Kalam Salan (PN)

P093 Sungai Besar

Muslimin Yahaya (PN)

P094 Hulu Selangor

Hasnizan Harun (PN)

P095 Tanjong Karang

Zulkafperi Hanapi (PN)

P096 Kuala Selangor

Dzulkefly Ahmad (PH)

P097 Selayang

William Leong (PH)

P098 Gombak

Amirudin Shari (PH)

P099 Ampang

Rodziah Ismail (PH)

P100 Pandan

Rafizi Ramli (PH)

P101 Hulu Langat

Sany Hamzan (PH)

P102 Bangi

Syahredzan Johan (PH)

P103 Puchong

Yeo Bee Yin (PH)

P104 Subang

Wong Chen (PH)

P105 Petaling Jaya

Lee Chean Chung (PH)

P106 Damansara

Gobind Singh Deo (PH)

P107 Sungai Buloh

R Ramanan (PH)

P108 Shah Alam

Azli Yusof (PH)

P109 Kapar

Halimah Ali (PN)

P110 Klang

V Ganabatirau (PH)

P111 Kota Raja

Mohamad Sabu (PH)

P112 Kuala Langat

Ahmad Yunus Hairi (PN)

P113 Sepang

Aiman Athirah (PH)

WP KUALA LUMPUR

P114 Kepong

Lim Lip Eng (PH)

P115 Batu

P Prabakaran (PH)

P116 Wangsa Maju

Zahir Hassan (PH)

P117 Segambut

Hannah Yeoh (PH)

P118 Setiawangsa

Nik Nazmi Nik Ahmad (PH)

P119 Titiwangsa

Johari Ghani (BN)

P120 Bukit Bintang

Fong Kui Lun (PH)

P121 Lembah Pantai

Fahmi Fadzil (PH)

P122 Seputeh

Teresa Kok (PH)

P123 Cheras

Tan Kok Wai (PH)

P124 Bandar Tun Razak

Dr Wan Azizah Wan Ismail (PH)

WP PUTRAJAYA

P125 Putrajaya

Radzi Jidin (PN)

NEGERI SEMBILAN

P126 Jelebu

Jalaluddin Alias (BN)

P127 Jempol

Shamsulkahar Deli (BN)

P128 Seremban

Loke Siew Fook (PH)

P129 Kuala Pilah

Adnan Abu Hassan (BN)

P130 Rasah

Cha Kee Chin (PH)

P131 Rembau

Mohamad Hasan (BN)

P132 Port Dickson

Aminuddin Harun (PH)

P133 Tampin

Isam Isa (BN)

MELAKA

P134 Masjid Tanah

Mas Ermieyati Samsudin (PN)

P135 Alor Gajah

Adly Zahari (PH)

P136 Tangga Batu

Bakri Jamaluddin (PN)

P137 Hang Tuah Jaya

Adam Adli (PH)

P138 Kota Melaka

Khoo Poay Tiong (PH)

P139 Jasin

Zulkifli Ismail (PN)

JOHOR

P140 Segamat

R Yuneswaran (PH)

P141 Sekijang

Zaliha Mustafa (PH)

P142 Labis

Pang Hok Liong (PH)

P143 Pagoh

Muhyiddin Yassin (PN)

P144 Ledang

Syed Ibrahim Syed Noh (PH)

P145 Bakri

Tan Hong Pin (PH)

P146 Muar

Syed Saddiq Syed Abdul Rahman (Muda)

P147 Parit Sulong

Noraini Ahmad (BN)

P148 Ayer Hitam

Wee Ka Siong (BN)

P149 Sri Gading

Aminolhuda Hassan (PH)

P150 Batu Pahat

Onn Abu Bakar (PH)

P151 Simpang Renggam

Hasni Mohammad (BN)

P152 Kluang

Wong Shu Qi (PH)

P153 Sembrong

Hishammuddin Hussein (BN)

P154 Mersing

Islahuddin Abas (PN)

P155 Tenggara

Manndzri Nasib (BN)

P156 Kota Tinggi

Khaled Nordin (BN)

P157 Pengerang

Azalina Othman Said (BN)

P158 Tebrau

Jimmy Puah (PH)

P159 Pasir Gudang

Hassan Abdul Karim (PH)

P160 Johor Bahru

Akmal Nasir (PH)

P161 Pulai

Salahuddin Ayub (PH)

P162 Iskandar Puteri

Liew Chin Tong (PH)

P163 Kulai

Teo Nie Ching (PH)

P164 Pontian

Ahmad Maslan (BN)

P165 Tanjung Piai

Wee Jeck Seng (BN)

WP LABUAN

P166 Labuan

Suhaili Abdul Rahman (PN)

SABAH

P167 Kudat

Verdon Bahanda (IND)

P168 Kota Marudu

Wetrom Bahanda (KDM)

P169 Kota Belud

Isnaraissah Munirah Majilis (Warisan)

P170 Tuaran

Wilfred Madius Tangau (PH)

P171 Sepanggar

Mustapha Sakmud (PH)

P172 Kota Kinabalu

Chan Foong Hin (PH)

P173 Putatan

Shahelmey Yahya (BN)

P174 Penampang

Ewon Benedick (PH)

P175 Papar

Armizan Ali (GRS)

P176 Kimanis

Mohamad Alamin (BN)

P177 Beaufort

Siti Aminah Aching (BN)

P178 Sipitang

Matbali Musah (GRS)

P179 Ranau

Jonathan Yasin (GRS)

P180 Keningau

Jeffrey Kitingan (GRS)

P181 Tenom

Riduan Rubin (IND)

P182 Pensiangan

Arthur Joseph Kurup (BN)

P183 Beluran

Ronald Kiandee (PN)

P184 Libaran

Suhaimi Nasir (BN)

P185 Batu Sapi

Khairul Firdaus Akhbar Khan (GRS)

P186 Sandakan

Vivian Wong (PH)

P187 Kinabatangan

Bung Mokhtar Radin (BN)

P188 Lahad Datu

Yusof Apdal (Warisan)

P189 Semporna

Shafie Apdal (Warisan)

P190 Tawau

Lo Su Fui (GRS)

P191 Kalabakan

Andi Suryady Bandy (BN)

SARAWAK

P192 Mas Gading

Mordi Bimol (PH)

P193 Santubong

Nancy Shukri (GPS)

P194 Petra Jaya

Fadillah Yusof (GPS)

P195 Bandar Kuching

Dr Kelvin Yii (PH)

P196 Stampin

Ng Jen (PH)

P197 Kota Samarahan

Rubiah Wang (GPS)

P198 Puncak Borneo

Willie Mongin (GPS)

P199 Serian

Richard Riot Jaem (GPS)

P200 Batang Sadong

Rodiyah Sapiee (GPS)

P201 Batang Lupar

Shafizan Kepli (GPS)

P202 Sri Aman

Doris Sophia Brodi (GPS)

P203 Lubok Antu

Roy Angau Gingkoi (GPS)

P204 Betong

Richard Rapu (GPS)

P205 Saratok

Ali Biju (PN)

P206 Tanjong Manis

Yusuf Wahab (GPS)

P207 Igan

Ahmad Johnie Zawawi (GPS)

P208 Sarikei

Huang Tiong Sii (GPS)

P209 Julau

Larry S’ng (PBM)

P210 Kanowit

Aaron Ago Dagang (GPS)

P211 Lanang

Alice Lau (PH)

P212 Sibu

Oscar Ling (PH)

P213 Mukah

Hanifah Hajar Taib (GPS)

P214 Selangau

Edwin Banta (GPS)

P215 Kapit

Alexander Nanta Linggi (GPS)

P216 Hulu Rajang

Wilson Ugak Kumbong (GPS)

P217 Bintulu

Tiong King Sing (GPS)

P218 Sibuti

Lukanisman Awang Sauni (GPS)

P219 Miri

Chiew Choon Man (PH)

P220 Baram (tangguh)

P221 Limbang

Hasbi Habibollah (GPS)

P222 Lawas

Henry Sum Agong (GPS)


Jangkitan baharu turun lagi, kes di Sarawak meningkat semula

Jumlah jangkitan baharu harian Covid-19 di seluruh negara terus merekodkan penurunan hari ini, namun kes di Sarawak kembali melonjak melepasi 3,000 kes.

Dalam tempoh 24 jam sehingga 12 tengah hari tadi, jangkitan di Sarawak melonjak semula kepada 3,611 kes berbanding 2,707 yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu, 14,345 jangkitan baharu dilaporkan, turun berbanding 14,954 yang dicatatkan dalam tempoh sama semalam.

Beliau berkata angka terbaharu itu menjadikan kumulatif sejak penularan wabak Covid-19 di negara ini awal tahun lalu kepada 2,112,175 kes.

Tiga lagi negeri yang merekoakan peningkatan kes hari ini membabitkan Kedah sebanyak 967 kes berbanding 809 yang dilaporkan semalam; Terengganu naik 804 kes daripada 671 kes semalam, dan Pahang sebanyak 779 kes hari ini (705 kes semalam).

Jumlah jangkitan di Selangor dalam tempoh sama turun mendadak daripada 2,028 kes semalam kepada 1,365 kes hari ini, manakala Kuala Lumpur pula mencatatkan 307 kes hari ini berbanding 383 semalam.


Jangan bawa anak ke bazar Ramadan

Penganjur bazar Ramadan di Wilayah Persekutuan diarah menasihati ibu bapa yang membawa kanak-kanak, terutama bayi, supaya tidak masuk ke tapak jualan berikutan risiko penyebaran virus Covid-19.

Menteri Wilayah Persekutuan, Tan Sri Annuar Musa berkata, pihaknya menerima maklumat bahawa masih ada ibu bapa yang membawa anak kecil ke bazar Ramadan serta pusat beli-belah.

“Prosedur operasi standard (SOP) kita termasuklah tidak membawa kanak-kanak ke tempat yang sesak… ini termasuk bazar Ramadan.

“Jawatankuasa penganjur bazar Ramadan kena tunggu di pintu masuk tapak dan menasihatkan orang ramai supaya mematuhi SOP,” katanya kepada pemberita ketika melawat bazar Ramadan Datuk Keramat di ibu kota, petang Ahad.

Menjawab soalan, Annuar sependapat dengan Menteri Kesihatan Datuk Seri Adham Baba bahawa bazar Ramadan akan ditutup jika berlaku wabak bazar Ramadan.

“Tapi itu adalah pilihan terakhir sekali… dan kita akan rujuk kepada siasatan Kementerian Kesihatan. Saya berharap tidak ada kes Kluster Ramadan.. itu harapan kita…

“Kita ambil nasihat daripada pihak yang profesional dalam bidang itu.. biasanya Kementerian Kesihatan lah yang akan membuat penilaian.. dan kita akan patuh kepada apa yang pihak mereka sarankan,” katanya.

Beliau juga mengingatkan pengusaha yang gerai mereka mendapat sambutan menggalakan supaya memastikan orang rmaai beratur mengikut SOP ditetapkan.

“Tapi ada gerai yang terlajak laris… jadi saya minta pihak berkaitan memperbaiki tahap kepatuhan pelanggan mereka. Saya juga nampak masih beratur tanpa penjarakan sosial… Satu daripada syor yang boleh dicadangkan ialah kedai yang terlajak laris ini mengeluarkan nombor.

“Pelanggan boleh tunggu di luar khemah, orang yang nak membeli masing-masing ambil nombor dan beratur. Selesai membeli, yang lain pula beratur mengikut giliran. Jika tidak dia akan beratur secara bersesak-sesak,” katanya.


Ordinan baru diwartakan merendahkan kebertanggungjawaban awam

Institut Demokrasi dan Hal Ehwal Ekonomi (IDEAS) bimbang dengan Ordinan Darurat yang baru diwartakan pada 31 Mac 2021 yang membenarkan Perdana Menteri, Ketua Menteri atau Menteri Besar meluluskan belanjawan tambahan secara sepihak serta menggunakan Kumpulan Wang Disatukan tanpa kelulusan Parlimen atau Dewan Undangan Negeri.

IDEAS mengakui keperluan segera untuk mengurangkan kesan negatif Perintah Kawalan Pergerakan (PKP) 2.0, namun dengan mengabaikan secara keseluruhan peruntukan Perlembagaan yang berkaitan dalam perintah darurat merupakan satu perkara yang tidak perlu dilakukan disebabkan terdapat fleksibiliti dalam Perlembagaan yang membenarkan kerajaan menggunakan proses Parlimen ketika waktu kecemasan.

Perlembagaan Persekutuan  mengehendaki Parlimen memainkan peranan penting dalam melaksanakan semak dan imbang ketika menggunakan wang rakyat. Perlembagaan memberikan mandat kepada kerajaan untuk mendapatkan kelulusan Parlimen untuk perbelanjaan atau pengeluaran daripada Kumpulan Wang Disatukan, kecuali perbelanjaan tanggungan, pinjaman berkanun, dan beberapa perbelanjaan berkaitan dana amanah. Perkara 104 di dalam Perlembagaan Persekutuan menyatakan, dengan pengecualian kepada tiga jenis perbelanjaan tersebut, “tiada wang boleh diambil keluar daripada Kumpulan Wang Disatukan melainkan jika wang itu…dibenarkan untuk dikeluarkan melalui Akta Perbekalan”.

Apabila ada keperluan segera, Perlembagaan memberikan fleksibiliti tetapi menghendaki pihak kerajaan untuk mendapatkan kelulusan Parlimen. Jika “amaun yang diuntukkan melalui Akta Perbekalan bagi apa-apa maksud tidak mencukupi, atau bahawa telah timbul keperluan perbelanjaan bagi suatu maksud yang baginya tiada amaun diuntukkan melalui Akta Perbekalan”, Perkara 101 Perlembagaan memberikan peluang kepada kerajaan untuk menggunakan wang terlebih dahulu dan membentangkan Rang Undang-undang Perbekalan Tambahan sebaik sahaja Parlimen bersidang.

Jika mustahil untuk Rang Undang-undang Perbekalan mendapat kelulusan, Perkara 102 memberikan mandat kepada Parlimen untuk meluluskan perbelanjaan sebelum meluluskan Akta Perbekalan andai diperlukan segera. Mesej yang terkandung dalam

Perlembagaan Persekutuan  amat jelas, iaitu kerajaan harus bertanggungjawab kepada Parlimen jika ingin menggunakan wang rakyat.

Ketua Pegawai Eksekutif IDEAS, Tricia Yeoh membahaskan isu ini, katanya: “Apabila fleksibiliti sudah tersedia dalam Perlembagaan, tiada keperluan untuk pihak kerajaan mengadakan pindaan ordinan ini serta mengenepikan terus Parlimen dalam membuat keputusan berkenaan Kumpulan Wang Disatukan.

“Di samping itu, Seri Paduka Baginda Yang Dipertuan Agong juga telah membenarkan Parlimen bersidang ketika perintah darurat. Pihak Kerajaan perlu menggunakan peluang ini untuk mendapatkan kelulusan Parlimen untuk dasar-dasar kewangan serta membuktikan kerajaan akan menangani krisis kesihatan ini (yang memerlukan sumber kewangan besar) dengan bertanggungjawab. Malah, kerajaan telah pun membenarkan sektor perniagaan untuk dibuka sepenuhnya minggu ini maka semakin rapuh justifikasi untuk tidak menamatkan darurat awal dan Parlimen kembali bersidang.

“Dalam perkembangan lain, kita menjangkakan nisbah hutang kepada Keluaran Dalam Negara Kasar (KDNK) akan meningkat kepada 58% pada tahun ini (membuatkannya lebih hampir kepada paras siling hutang 60% yang telah dipertingkatkan pada suku pertama tahun 2021), perbelanjaan berhemah, pengawasan dan kebertanggungjawaban  dalam perbelanjaan awam amat diperlukan sekarang.

“Akhirnya, langkah ini menimbulkan persoalan jika kerajaan merancang untuk melanjutkan perintah darurat melangkaui bulan Ogos. Ketika status demokrasi Malaysia sedang mengalami kemerosotan yang membimbangkan beberapa bulan belakangan ini, serta tindakan terkini kerajaan meluluskan Ordinan Darurat ‘berita palsu’ sebelum ini pada bulan Mac, persoalan harus ditanya jika kerajaan Perikatan Nasional merancang  melakukan semua yang termampu untuk menghalang sidang Parlimen semata-mata untuk kekal memegang kuasa.”


Susu formula bayi dikecualikan daripada peluasan cukai gula

Menteri Kesihatan Khairy Jamaluddin berkata hari ini susu formula bayi akan dikecualikan daripada cadangan memperluaskan cukai ke atas gula yang termasuk minuman pracampuran.

Pasa sidang media hari ini (2 September 2022), Khairy berkata beliau akan meminta Jabatan Kastam Diraja Malaysia mengasingkan kod susu formula bayi daripada minuman pracampuran lain, termasuk minuman berasaskan coklat, teh dan kopi.

“Terdapat beberapa perwakilan oleh industri kerana kod untuk susu formula bayi adalah sama dengan minuman pracampuran bergula lain.

“Jadi kami menyedari bahawa ini adalah cukai yang tidak adil, jadi kami telah meminta pihak kastam untuk mempunyai kod susu formula bayi untuk diasingkan,” katanya.

Ketika pembentangan Bajet 2022 tahun lalu, Menteri Kewangan Datuk Seri Tengku Zafrul Abdul Aziz mengumumkan bahawa kerajaan berhasrat untuk melanjutkan pengenaan duti eksais ke atas produk minuman bergula (SSB) dalam bentuk premix berasaskan coklat atau koko, malt, kopi dan teh.

Cukai Gula telah diperkenalkan pada 2019 dan terpakai pada kadar RM0.40 seliter ke atas SSB, di mana jumlah kandungan gula minuman tersebut melebihi 5 gram/100ml.


Seorang ADUN Warisan didakwa bakal umum jadi bebas, sokong GRS

Seorang pengasas awal parti Warisan yang juga Ahli Dewan Undangan Negeri (ADUN) Sindumin, Datuk Dr Yusof Yacob didakwa bertindak keluar parti dan menjadi ADUN bebas.

Menurut laporan media, Dr Yusof yang turut memegang jawatan Ketua Penerangan parti itu membuat keputusan malam tadi dan dijangka menyatakan sokongan juga kepada kerajaan negeri Sabah yang dipimpin Gabungan Rakyat Sabah (GRS).

Pengumuman rasmi bakal dibuat pada minggu depan dan menurut sumber dalaman keputusan tersebut dibuat kerana kecewan dengan Warisan yang dikatakan tidak mempunyai hala tuju yang jelas ketika ini.

Beliau antara individu terawal menyertai Warisan sejak penubuhannya pada 2016.

Pada Pilihan Raya Negeri Ke-16 (PRN-16) 26 September tahun lalu, Dr Yusof mempertahankan kerusi Dewan Undangan Negeri (DUN) Sindumin dengan majoriti 424 undi menewaskan calon Barisan Nasional (BN) dan empat calon lain.

Pada Pilihan Raya Umum Ke-14 (PRU-14) 2018, Dr Yusof menang kerusi DUN Sindumin atas tiket Warisan selepas mengalahkan calon BN yang juga penyandang kerusi berkenaan, Datuk Sapawi Ahmad.

Beliau kemudian dilantik sebagai Menteri Pendidikan dan Inovasi negeri di bawah kerajaan Warisan hingga Julai tahun lalu apabila DUN Sabah dibubarkan.

Sebelum menyertai Warisan, Dr Yusof adalah pemimpin UMNO dan pernah memegang beberapa jawatan termasuk Timbalan Yang Dipertua Dewan Rakyat ketika menjadi Ahli Parlimen Sipitang pada 2004 hingga 2007.